Kisah 5 Pembunuh Bersiri Kejam Yang Tidak Popular

Apabila melibatkan subjek pembunuh bersiri, nama-nama seperti Ted Bundy, John Wayne Gacy dan Jack The Ripper pasti akan bermain di minda.

Jenayah kejam yang mereka lakukan menghantui minda kita sehingga ke hari ini. Namun, terdapat beberapa pembunuh bersiri lain yang mana melakukan jenayah serupa namun kisah-kisah mereka jarang diceritakan.

iluminasi.com kongsikan kisah 5 pembunuh bersiri kejam yang anda tak pernah dengar.

Dilahirkan pada tahun 1870, Karl Denke adalah seorang pembunuh bersiri Prussian yang membunuh 31 mangsa dan mendapat keuntungan dari kejahatannya.

Di bandar lama iaitu Münsterberg, Karl adalah seorang wira masyarakat tempatan yang menjual daging yang lazat di gerainya di pasar.

Tiada siapa yang mempersoalkan di mana dia mendapatkan dagingnya kerana banyak produk masih sukar untuk didapati akibat kesan daripada Perang Dunia Pertama.

Pada tahun 1924, seorang pengemis mendakwa bahawa Karl telah mengayunkan kapak ke kepalanya. Disebabkan sifat Karl yang kelihatan baik, polis pada mulanya tidak percaya cerita pengemis itu tetapi memutuskan untuk membuat penangkapan.

Dia diberitahu dalam di balai polis bahawa rumahnya akan digeledah dan selepas mendengar berita itu, Karl membunuh diri dengan menggantungkan dirinya.

Ini membuatkan pihak polis lebih bimbang dengan apa yang mereka akan temui.

Apa yang mereka temui adalah sangat mengerikan iait periuk yang dipenuhi dengan daging manusia, tulang manusia diletakkan di atas meja, tali pinggang diperbuat daripada kulit manusia dan balang penuh dengan lemak badan dilabel sebagai minyak masak.

Ini membawa kepada kesedaran yang menyeramkan bahawa daging yang dijual di gerai pasar popularnya kemungkinan besar datang dari mayat manusia.

Pembunuh bersiri Kolombia, Luis Garavito, yang juga dikenali sebagai "The Monster of the Andes", membunuh sekurang-kurangnya 138 mangsa walaupun jumlah mangsa sebenar dipercayai seramai 300 orang.

Dia mensasarkan mangsa-mangsa lelaki yang miskin dan lemah di antara 6 dan 16  tahun dengan menjanjikan wang atau hadiah.

Apabila mangsanya masuk ke dalam perangkapnya, mereka diseksa, dibunuh dan tubuh badan dipotong.

Pada tahun 1997, sebuah kubur besar-besaran mendedahkan mayat-mayat kanak-kanak lelaki yang hilang, membuatkan pihak polis sedar bahawa ia perbuatan pembunuh bersiri.

Polis menemui sepasang cermin mata yang dimiliki oleh seorang dewasa yang terjatuh kubur tersebut dan selepas memeriksa, ia berpadanan dengan masalah mata yang jarang berlaku dialami Luis .

Dia dijatuhkan hukuman penjara 1,853 tahun dan dipisahkan dari semua tahanan lain kerana percaya bahawa dia akan dibunuh dengan segera oleh banduan lain.

Pada tahun 1987, pangsapuri milik Harrison Graham di Philadelphia diserbu pihak polis dan mereka menemui mayat 7 wanita.

Harrison memberitahu polis bahawa mayat-mayat itu berada di situ apabila dia mula-mula berpindah dan kemudian mengaku "secara tidak sengaja" mencekik mereka semua ketika melakukan hubungan seks ketika dia berada di bawah pengaruh dadah.

Harrison mempunyai mainan Cookie Monster yang mana menjadi teman tidurnya dan dakwaan untuk mempertahankan dirinya adalah dia mempunyai tiga peribadi.

Tiga peribadi yang didakwanya adalah "Frank", seorang penagih dadah dan pembunuh, "Junior", yang berumur 2 tahun yang tidak dapat dipisahkan dengan mainan Cookie Monster itu dan "Marty", seorang tukang yang disukai dan patuh kepada polis.

Dakwaan untuk mempertahankan dirinya bahawa dia mempunyai gangguan pelbagai keperibadian ini ditolak oleh hakim dan disabitkan ke atas semua 7 mayat dan 7 tuduhan merosakkan mayat.

Oleh kerana IQ rendah dan penyakit mentalyang dialami pada tahun-tahun awalnya, dia berjaya melangkau hukuman mati dan penjara.

Walaupun dia dianggap salah seorang pembunuh yang paling produktif dalam sejarah British, pembunuh bersiri zaman Victoria iaitu Amelia Dyer nampaknya telah dilupakan dari masa ke masa.

Dia adalah seorang "petani bayi" jahat yang bertanggungjawab terhadap kematian ratusan bayi. Amelia berjanji untuk membantu para wanita muda yang hamil luar nikah dengan mencarikan rumah anak angkat untuk bayi mereka.

Selepas dia mengenakan bayaran kepada para wanita tersebut, bayi yang baru lahir kemudiannya dibiarkan kelaparan atau dibunuh dengan mencekik.

Pada tahun 1896, bayi yang tidak bernafas ditemui dibungkus dengan alamatnya tertera pada bungkusan itu.

Ketika polis menyerbu rumahnya, mereka terbau bau daging yang membusuk dan mayat lebih daripada 50 bayi ditemui.

Terdapat kemungkinan bahawa Amelia membunuh antara 200 dan 400 kanak-kanak.

Dia cuba untuk mengaku tidak bersalah kerana alasan masalah mental tetapi dalam masa kurang dari 5 minit, juri mencapai keputusan sepakat iaitu bersalah.

Berusia 60 tahun ketika itu, Amelia digantung di Penjara Newgate di London.

Seorang bekas Agen FBI, John Douglas mendedahkan bahawa Gary Heidnik adalah salah seorang pembunuh bersiri yang paling menakutkan yang pernah ditemuramahnya.

Gary menderita gangguan keperibadian schizoid dan menghabiskan sebahagian besar hidupnya masuk dan keluar dari hospital sakit jiwa.

Antara November 1986 dan Mac 1987, dia menculik 6 wanita dan membunuh 2 orang di Philadelphia.

John mendedahkan bahawa Gary jauh lebih buruk daripada Bill Buffalo dalam filem "Silence of the Lambs".

Gary akan mengisi lubang dengan air bukan untuk menenggelamkan mangsa-mangsanya, tetapi membiarkan mereka berdiri di dalamnya sehingga air ke paras leher dan menyeksa mereka menggunakan wayar elektrik.

Apa yang lebih mengerikan adalah selepas membunuh mangsa-mangsanya, Gary akan memasukkan mayat-mayat tersebut ke dalam penggiling daging dan daging tersebut diberikan kepada mangsa lain untuk dimakan.

Gary Heidnik akhirnya ditangkap ketika salah seorang mangsa berjaya melarikan diri. Dia dibunuh dengan suntikan maut pada tahun 1999.


5 Tradisi Aneh Pada Kita Yang Diamalkan Masyarakat Luar

Setiap masyarakat mempunyai pengaruh dan tradisi yang berbeza, membentuk identiti serta personaliti masyarakat yang berbeza-beza dalam banyak aspek.

Jadi apabila sesuatu budaya itu jarang kita amalkan di negara kita, pasti kita akan merasakan perasaan aneh apabila melihat sesuatu amalan atau budaya yang agak asing serta tidak diamalkan masyarakat kita.

Namun bagi mereka yang sudah biasa mengamalkannnya, mereka tidak merasa canggung - malahan merasakan apa yang mereka lakukan itu sebagai satu budaya yang mengangkat masyarakat mereka. Berikut adalah lima budaya serta tradisi yang akan kelihatan pelik pada kita di Malaysia, tetapi sebenarnya sangat biasa bagi mereka yang mengamalkannya.

Tidak hanya eksklusif kepada warga Bangladesh, budaya berpegangan tangan sambil berjalan ini sengaja kami khususkan kepada rakyat Bangladesh kerana budaya ini sangat mudah dilihat dilakukan di negara kita.

Selain Bangladesh, antara negara lain yang mengamalkan budaya berpegangan tangan sesama lelaki adalah negara India, Pakistan dan beberapa negara lain di Asia timur khasnya. Namun, jangan risau. Berpegangan tangan bagi mereka tidaklah menandakan mereka songsang.

Bagi masyarakat yang mengamalkan budaya dan tradisi ini, kerana bagi mereka - budaya berpegangan tangan melambangkan keakraban dan kemesraan yang wujud di antara dua individu berstatus sahabat. Tidak ada apa-apa yang gay tentang lelaki dan mereka akan tersinggung, seandainya anda mengatakan mereka pasangan gay.

Anda nak mulakan di Malaysia? Silakan. Tangan penulis ni pun sejuk dah ni.

Seandainya anda merasakan lelaki Bangladesh berpegangan tangan sebagai gay, pasti anda terdiam sekiranya nampak lelaki-lelaki Arab berlaga hidung sesama mereka setiap kali bertemu. Ini adalah budaya yang sangat biasa dilakukan di negara-negara Arab seperti Yaman dan Dubai.

Amalan ini kerap kali diamalkan setiap kali selepas bersalaman dengan kenalan rapat, menjadi salah satu tradisi utama setiap sambutan Hari Raya Aidilfitri di negara-negara terlibat.

Digelarkan sebagai 'khashm-makh' atau ciuman hidung, tradisi ini diajarkan pada kanak-kanak masyarakat Arab sejak mereka kecil lagi bagi menandakan rasa hormat dan kasih pada individu yang mereka hargai - menjadi warisan serta identiti Arab Badwi yang diturunkan generasi ke generasi.

Berbeza dengan kebanyakan negara lain - masyarakat India khasnya yang tinggal di bahagian selatan negara tersebut, mengamalkan satu sambutan luar biasa. Mereka meraikan apa yang dinamakan sebagai Manjal Neerattu Vizha atau sambutan turunnya darah haid pertama anak gadis di situ.

Sambutannya pula bergantung kepada kemampuan keluarga, tetapi seperti biasa- lebih mewah lebih bagus. Bentuk sambutannya juga berbeza, dengan ada keluarga melakukannya selama beberapa hari.

Gadis itu pula akan melalui ritual di mana mereka akan dimandikan di dalam air kunyit serta 'dikurung' di dalam ruangan berasingan, yang hanya boleh dimasuki perempuan lain.

Masyarakat Filipina sebenarnya mempunyai bakat nyanyian yang terbukti di seluruh dunia. Salah seorang artis Filipina yang paling terkenal adalah Lea Salonga, yang banyak menjadi suara sebenar di belakang tabir nyanyian-nyanyian filem animasi klasik terbitan Disney.

Mengapa Filipina dikaitkan dengan kemampuan vokal yang bagus? Ini kerana di Filipina, ada budaya yang membiasakan mereka menyanyi di mana-mana sahaja, pada bila-bila masa. Semuanya berasal daripada tradisi lama mereka, kerap kali berkumpul beramai-ramai sambil menyanyi diiringi alunan alat muzik.

Menyanyi dianggap satu perkara yang sangat membantu masyarakat Filipina mententeramkan hati serta menceriakan seseorang. Jadi janganlah terkejut sekiranya anda melihat ada orang Filipina yang menyanyi di tepi jalan seakan-akan sedang melakukan persembahan konsert mega penuh penghayatan. (Filipinos Love Singing)

Bagi masyarakat seperti kita yang tinggal di Asia, menanggalkan keseluruhan pakaian di depan orang lain merupakan sesuatu yang memalukan tetapi bagi beberapa Eropah, khasnya Belanda, Belgium dan Jerman - apa yang mereka amalkan adalah sebaliknya pula. Mereka tidak malu untuk berbogel di depan orang yang mereka tidak kenali kerana ia sudah menjadi kebiasaan.

Berbeza dengan budaya yang diamalkan, budaya di negara-negara Eropah ini datang daripada didikan awal tentang seksualiti, di mana pendidikan tentang jantina sudah dimulakan sejak pra-sekolah lagi. Ibu bapa negara ini juga tidak segan untuk membiarkan anak-anak mereka yang sudah berusia 8 ke 12 tahun tidak berpakaian di pantai.

Lama-kelamaan, budaya ini melarat sehingga mereka dewasa sehinggakan ramai individu tidak lagi segan untuk tidak berpakaian di dalam rumah misalnya, walaupun banyak mata yang melihat. Berbogel di depan anak-anak menjadi satu perkara norma ibu bapa. Kawasan-kawasan awam seperti perkhidmatan bilik persalinan dan spa juga tidak mempunyai pengasingan yang ketara di antara jantina. Bagi negara-negara ini, tidak berpakaian bukanlah sesuatu yang perlu dipandang aneh.


Saintis Menemui Cara Untuk Menanam Dan Mengubahsuai Memori Otak

Memori adalah kebolehan otak di mana data atau maklumat dikodkan, disimpan dan dikeluarkan semula apabila perlu. Ia adalah proses mengekalkan maklumat dari masa ke semasa untuk tujuan mempengaruhi tindakan di masa depan.

Untuk memperolehi sesuatu memori itu, seseorang itu perlulah belajar atau melalui sesuatu kejadian. Alangkah hebatnya jika sesuatu memori itu dapat diwujudkan dalam otak manusia tanpa perlu ada proses pembelajaran atau pendedahan.

Kini, perkara itu semakin tidak mustahil untuk dilakukan. Saintis telah melakukan beberapa uji kaji terhadap haiwan dan berupaya untuk menanam ingatan palsu ke dalam otak mereka.

Pada tahun 2014, dua orang saintis saraf iaitu Steve Ramirez dan Xu Liu telah bekerjasama dan berjaya menanam ingatan palsu dalam otak seekor tikus makmal. Mereka menggunakan kaedah Optogenetik yang telah dibangunkan lebih sedekad yang lalu.

Mereka meletakkan tikus itu dalam sebuah kotak. Apabila tikus itu mula menjelajah kotak itu, satu kejutan elektrik telah dikenakan pada kakinya dan tikus itu berhenti bergerak. Mereka memantau bahagian saraf otak tikus yang berhubung ketika melalui kejutan elektrik itu.

Ramirez dan Xu Liu kemudian meletakkan tikus itu dalam sebuah kotak yang berlainan tetapi kelihatan serupa. Apabila tikus itu bergerak, mereka menggunakan kaedah pancaran cahaya untuk mengaktifkan bahagian saraf otak yang berkaitan dengan memori kesakitan tadi. Walaupun tiada kejutan elektrik, tikus itu tetap berhenti seperti yang dilakukannya ketika menerima kejutan.

Kedua-dua saintis itu berjaya menanam memori palsu ke dalam tikus makmal itu dan menerima pelbagai anugerah atas kejayaan mereka. Pada tahun ini, saintis lain berjaya mengembangkan kajian ini dengan mengajar anak burung Kenari Zebra bagaimana untuk berkicau dengan berlagu tanpa perlu belajar.

Burung Kenari Zebra biasanya belajar menyanyi melalui bapa mereka tetapi kini saintis telah menemui cara untuk membuatkan anak-anak burung ini menghafal lagu tanpa perlu belajar. Mereka melakukannya dengan menanam ingatan lagu-lagu ini ke dalam otak burung.

Eksperimen unik ini direka untuk menemukan cara mengakses laluan ke dalam otak burung. Sebenarnya, ia adalah kajian untuk menggambarkan persamaan bagaimana manusia belajar untuk bercakap.

Kajian ini juga diharap dapat membantu saintis meningkatkan pembelajaran bahasa pada orang yang menghidap autisme dan keadaan lain yang boleh mempengaruhi percakapan.

Menurut seorang saintis saraf, Todd Roberts, ini adalah kali pertama mereka dapat mengesahkan kawasan otak yang mengekod kenangan tingkah laku seperti bertutur atau bermain piano. Penemuan ini membolehkan mereka menanam ingatan ke kepada burung dan membimbing pembelajaran lagu mereka.

Kenari Zebra adalah burung kecil yang berasal dari Amerika Tengah dan popular sebagai burung peliharaan. Sama seperti anak manusia belajar bertutur, anak burung ini meniru nyanyian bapa mereka dan mula berlatih.

Roberts dan rakan-rakannya menggunakan kaedah optogenik untuk mengubah suai neuron burung-burung ini tanpa mendedahkan mereka kepada nyanyian. Teknik ini melibatkan penggunaan cahaya untuk mengawal tingkah laku protein fotopeka dalam neuron atau sel otak.

Dengan kaedah ini, penyelidik dapat mengubah aktiviti otak di kawasan deria motor yang dikenali sebagai Nif. Nif menghantar maklumat ke wilayah otak khusus burung-burung ini yang dikenali sebagai high vocal centre (HVC). Kawasan inilah yang terlibat dalam pembelajaran dan penghasilan siulan lagu-lagu burung.

Dengan memancarkan cahaya secara berirama, para penyelidik dapat mengkodkan "ingatan" dalam otak anak burung supaya haiwan itu dapat menyesuaikan bunyi dengan tempoh pancaran cahaya. Otak anak burung ini akan berfungsi seperti sedang diajarkan lagu oleh bapanya.

Bunyi sahaja tidak cukup untuk mengajar anak burung ini lagu yang penuh. Mereka juga mesti mempelajari aspek lain melodi seperti lontaran yang betul. Menurut Roberts, dua kawasan otak yang mereka uji hanya memberi jawapan kepada satu teka-teki sahaja.

Jika banyak lagi penemuan yang mereka perolehi, mereka mungkin dapat mengajar anak burung Kenari itu lagu yang penuh tanpa perlu adanya burung dewasa sama sekali. Namun, banyak lagi yang perlu mereka lakukan.

Penyelidikan asas terhadap burung ini direka untuk merungkai bagaimana litar otak membolehkan seseorang itu belajar bahasa. Saintis mendapati hubungan HVC dan Nif dalam otak burung adalah penting untuk pembelajaran nyanyiannya.

Menurut Roberts lagi, otak manusia yang berkaitan dengan percakapan dan bahasa adalah lebih rumit berbanding burung Kenari. Akan tetapi, kajian mereka menyediakan petunjuk yang kukuh bahawa mereka berada di jalan yang betul.

3. Mengajar burung menyanyikan lagu yang tidak pernah mereka dengar


Kisah Wu Zetian, Dari Gundik Sehingga Menjadi Satu-Satunya Wanita Pemerintah Dinasti di China

Negara China sememangnya mempunyai sejarah yang unik dan sangat panjang beribu-ribu tahun lamanya. Malah, pemerintahan Dinasti di China juga banyak kali bertukar-tukar sebelum akhirnya tamat pada era Dinasti Qing pada tahun 1912.

Kisah korupsi, dendam, pengintipan dan tipu muslihat adalah perkara biasa yang disebut-sebut sebagai punca utama yang membawa kepada kejatuhan sesuatu Dinasti itu. Selepas jatuhnya satu Dinasti, maka akan diganti pula dengan pemerintahan oleh Dinasti berikutnya.

Walau bagaimanapun, teradapat satu kisah menarik mengenai wanita pertama dan satu-satunya wanita yang menjadi pemerintah kerajaan Dinasti di China. Wanita yang dikenali sebagai Wu Zetian ini juga bukanlah berasal dari golongan bangsawan sebaliknya hanyalah gundik Maharaja sebelum berjaya menaiki takhta sebagai pemerintah Dinasti Tang.

Seseorang Maharaja biasanya akan mempunyai seorang isteri atau Maharani dan ramai orang gundik. Walaupun ada sebahagian Maharaja ini boleh dianggap terlalu lemah, kebanyakan Maharani tetap setia dengan mereka bagi memastikan mereka boleh kekal di tampuk pemerintahan.

Ketika berusia 14 tahun lagi, Wu Zetian telah berpeluang untuk menjejakkan kaki ke istana Kota Larangan di China setelah Maharaja Taizong mengambilnya sebagai seorang gundik. Kerana usianya yang masih muda dan masih baru disitu, Wu Zetian hanya seorang gundik di peringkat ke 5, iaitu peringkat bawah yang tarafnya sama seperti orang gaji.

Maharaja Taizong sangat mengagumi tahap intelektual dan kecantikannya dan ini memudahkan Wu Zetian dinaikkan pangkat sedikit demi sedikit sebelum akhirnya dilantik sebagai seorang setiausaha. Jawatan ini telah memberikannya akses ke istana dan membenarkannya memulakan pengajian dalam bidang politik.

Karakternya yang sangat menarik ini juga membolehkannya untuk menjadi ketua kepada para gundik Maharaja Taizong dan menjadi salah seorang penasihat yang sangat dipercayai oleh Maharaja. Pengaruhnya yang cukup kuat pada ketika membolehkan Wu Zetian menjalinkan hubungan cinta dengan Li Zhi, pewaris takhta Maharaja Taizong.

Sudah menjadi kebiasaan dalam Dinasti Tang pada ketika itu, apabila seseorang Maharaja mangkat, maka para gundik akan dibebaskan dan dihantar ke tokong untuk menjalani kehidupan baru dalam bidang keagamaan.

Setelah kematian Maharaja Taizong, anaknya Li Zhi (digelar Maharaja Gaozong) telah mengambil alih tampuk pimpinan daripada bapanya. Walaupun Wu Zetian sepatutnya dibebaskan mengikut adat kebiasaan Dinasti Tang, Maharaja Gaozong bertindak ingkar daripada adat tersebut dengan membawanya masuk kembali sebagai gundiknya pula.

Perkara ini walau bagaimanapun telah mendapat tentangan daripada Lady Wang, iaitu isteri kepada Maharaja Gaozong sendiri, dan juga seorang lagi wanita yang dipercayai sebagai ketua gundik istana.

Lady Wang dikatakan tidak mampu memberikan anak kepada Maharaja Gaozong dan pewaris takhta Dinasti Tang. Sementara itu, Wu Zetian pula telah melahirkan dua orang anak lelaki dan seorang anak perempuan hasil hubungannya dengan Maharaja Gaozong.

Bagi menghapuskan 2 orang wanita yang menjadi halangan utamanya ini, Wu Zetian dipercayai telah membunuh anak perempuannya sendiri dan telah memfitnah Lady Wang, iaitu isteri Maharaja Gaozong, membunuhnyanya.

Maharaja Gaozong yang termakan dengan fitnah tersebut akhirnya telah menghalau Lady Wang dan ketua gundik yang dituduh telah berkomplot melakukan perkara tersebut. Peluang ini telah digunakan dengan sebaiknya oleh Wu Zetian untuk berkahwin dengan Maharaja seterusnya menjadi Maharani kerajaan Dinasti Tang.

Pada awalnya, Wu Zetian berpura-pura sebagai seorang yang taat dan setia disamping Maharaja Gaozong. Walau bagaimanapun, lama-kelamaan ramai pihak mula sedar wanita ini mula menunjukkan belangnya dan mempengaruhi banyak keputusan yang dibuat oleh Maharaja Gaozong.

Malah, Wu Zetian juga semakin kerap mencabar adat-adat istana Dinasti Tang. Sebagai contoh, Wu Zetian telah menghadiri upacara keagamaan yang sebelum itu hanya dihadiri oleh orang lelaki. Malah, Wu Zetian juga mahukan takhta atau pangkat seorang Maharani diangkat setaraf dengan Maharaja.

Apabila Maharaja Gaozong gering, kebiasannya wanita inilah yang akan mengambil alih sementara tampuk pemerintahan. Apabila Maharaja Gaozong menghidapi strok, Wu Zetian dengan angkuhnya telah mengambil alih tugas pentadbiran dan memerintah umpama seorang Maharaja.

Setelah kematian Maharaja Gaozong, anak lelaki sulungnya bersama dengan Wu Zetian telah diangkat sebagai Maharaja yang baru dalam kerajaan Dinasti Tang. Walau bagaimanapun, Wu Zetian telah menuduhnya seorang yang terlalu sombong dan telah melakukan pelbagai pengkhianatan sehingga memaksanya turun takhta.

Selepas itu, anak lelakinya yang kedua pula telah mengambil alih. Sama seperti anaknya yang pertama, Wu Zetian telah melakukan pelbagai fitnah sehingga memaksanya untuk turun daripada takhta pemerintahan. Perkara ini telah membuka peluang kepadanya sebagai satu-satunya individu yang layak untuk menjadi pemerintah Dinasti Tang.

Wu Zetian dipercayai telah memegang tampuk pemerintahan tertinggi Dinasti Tang selama 15 tahun. Untuk mengekalkan kuasa, wanita ini dipercayai telah menggunakan ramai pengintip dan pegawai rahsia bagi menghapuskan sesiapa sahaja yang cuba untuk menjatuhkannya.

Para sejarawan mempunyai pendapat berbeza mengenai Wu Zetian. Bagi sesetengah pihak, Wu Zetian dianggap sebagai wanita paling berkuasa dalam sejarah pemerintahan Dinasti di China. Sementara itu, sesetengah pihak lagi menganggap wanita ini tidak layak disanjung memandangkan pelbagai jenayah yang telah dilakukannya untuk merampas takhta.


5 Perkara Paling Pelik Pernah Dilakukan Dalam Mesin Pengimejan Resonans Magnetik (MRI)

Mesin pengimejan resonans magnetik (MRI) adalah satu keajaiban teknologi. Ia boleh mengesan tumor, membolehkan kita melihat tulang patah yang mana terlalu kecil untuk dilihat melalui X-ray dan memeriksa aktiviti elektrik di dalam otak.

Anda boleh melakukan pengimejan dalam keadaan berdiri, duduk atau berbaring. Ia benar-benar selamat, kecuali anda membawa senjata.

Maka, tidak hairanlah MRI telah digunakan untuk semua jenis eksperimen sains yang aneh. iluminasi.com kongsikan 5 perkara paling pelik pernah dilakukan ketika imbasan MRI.

Untuk menguji sama ada manusia boleh berasa empati atau memahami perasaan terhadap robot untuk kajian pada tahun 2013, penyelidik memasukkan peserta ke dalam mesin fMRI dan membuatkan mereka menonton video manusia dan dinosaur robot.

Video itu termasuk rakaman manusia atau robot yang dibelai atau digeletek, atau subjek yang dipukul dan dicekik.

Imbasan otak menunjukkan aktiviti yang sama berlaku untuk orang yang menonton kedua-dua video, menunjukkan bahawa orang mungkin dapat berasa empati yang sama terhadap robot seperti mana terhadap orang.

Melihat orang membuang air besar melalui pengimejan MRI adalah teknik perubatan biasa yang menghairankan yang dikenali sebagai "resonans magnetik defekografi".

Doktor menggunakannya untuk mendiagnosis masalah dengan fungsi rektum, menganalisis bagaimana otot pelvis berfungsi dan penyebab masalah usus.

Imbasan ini melibatkan jeli ultrasound dan tiub yang dimasukkan ke dalam dubur anda, memakai lampin dan merangkak di dalam pengimbas MRI.

Kemudian, anda diarahkan untuk "mengemut" otot pelvis anda dalam pelbagai cara seperti yang diperintahkan oleh doktor, yang akhirnya mengakibatkan pengeluaran jeli ultrasound melalui dubur dan apa sahaja yang ada dalam usus anda.

Para saintis juga telah melakukan imbasan badan MRI pasangan yang melakukan hubungan seks.

Pada penghujung tahun 90an, penyelidik Belanda, Pek Van Andel dan rakan-rakannya di Hospital Universiti Groningen meminta 8 pasangan untuk datang ke makmal mereka dan melakukan hubungan seks dalam tiub pengimbas MRI untuk menganalisis bagaimana alat kelamin berpadanan antara satu sama lain semasa persetubuhan heteroseksual.

Walaupun dikelilingi oleh para saintis, para peserta nampaknya tidak mempunyai masalah untuk berasmara.

Kajian itu menyatakan bahawa "tahap subjektif rangsangan seksual peserta (lelaki dan wanita) semasa eksperimen dijelaskan sebagai sederhana".

Sementara itu, penyelidik lain cuba untuk mengambil gambar saintifik seks dalam cara yang berbeza, dengan cara yang lebih pelik.

Untuk buku tahun 2008 beliau yang bertajuk "Bonk: The Curious Coupling Of Sex And Science", penulis sains, Mary Roach dan suaminya melakukan hubungan seks di sebuah makmal di University College London sementara seorang penyelidik berdiri di samping mereka dan meletakkan tongkat ultrabunyi ke perutnya.

Tak banyak yang diketahui oleh para saintis tentang bagaimana orgasme atau ejakulasi berfungsi.

Jadi, pelbagai kajian telah meminta peserta untuk masuk ke makmal, berbaring di dalam pengimbas fMRI, dan merangsang diri mereka untuk ejakulasi.

Seorang wartawan di Inside Jersey mengambil bahagian dalam penyelidikan ejakulasi Rutgers University pada tahun 2010. Dia membawa mainan seks sendiri dan makmal tersebut menyediakan pelincir yang diperlukan.

Sepanjang kajian mereka, para penyelidik Rutgers University telah mendapati bahawa apabila orang melakukan aktiviti untuk mencapai ejakulasi dalam mesin fMRI, ia mengaktifkan lebih daripada 30 sistem otak, termasuk yang tidak anda jangka akan terlibat seperti korteks prefrontal, yang dikaitkan dengan penyelesaian masalah dan penghakiman.

Melahirkan bayi di atas katil hospital sudah cukup sukar dan menyakitkan, apatah lagi melakukannya dalam pengimbas MRI semasa ia dihidupkan dan mengambil gambar 3D rahim anda ketika melahirkan bayi.

Itulah yang dilakukan oleh seorang wanita Jerman pada tahun 2010 dan tindakan itu direkodkan dengan perincian yang sangat jelas.

Doktor juga dapat melihat bentuk perubahan kepala bayi semasa proses melahirkan anak.


7 Haiwan Yang Masa Tidurnya Sangat Singkat

Tidak kiralah manusia atau haiwan, "tidur" dianggap sebagai satu keperluan bagi setiap hidupan. Tidur merupakan satu proses merehatkan fizikal dan mental bagi memastikan badan kembali cergas dan berfungsi dengan sempurna. Malah, ianya juga penting untuk kesihatan otak.

Mengikut kajian, manusia dewasa secara puratanya memerlukan tidur antara 6 hingga 8 jam. Sementara itu, kanak-kanak pula memerlukan masa tidur yang lebih panjang. Berlainan dengan manusia, haiwan pula mempunyai masa tidur yang berlainan bergantung kepada spesis haiwan tersebut.

Percaya atau tidak, ada haiwan yang hanya memerlukan tidur beberapa minit sahaja dalam sehari? Benar. Kali ini, pihak Iluminasi ingin berkongsi beberapa spesis haiwan yang hanya memerlukan tempoh tidur yang paling singkat dalam masa sehari. Sila ambil maklum bahawa senarai ini tidak disusun mengikut tempoh tidur paling singkat.

Menurut organisasi National Sleep Foundation, dolfin dan beberapa haiwan mamalia laut yang lain mempunyai satu mekanisma tidur yang digelar "unihemispheric slow-wave sleep". Dolfin dan haiwan yang mempunyai ciri-ciri seperti ini mempunyai bahagian otak yang terbahagi kepada dua.

Apabila satu bahagian otak "tidur", satu lagi  bahagian otak akan berjaga menyebabkan haiwan ini tidak memerlukan tidur dalam tempoh yang sangat panjang. Apabila dolfin tidur sepenuhnya, ia akan berada berhampiran permukaan air dengan bahagian "blowhole" berada di udara dan ekornya akan bergerak secara sendirinya (pergerakan refleksi) untuk memastikan sebahagian badannya berada di atas air.

Secara purata, seekor zirafah dewasa hanya memerlukan 20 hingga 30 minit sahaja waktu tidur dalam sehari. Lebih menarik, haiwan ini biasanya hanya akan tidur kira-kira 5 minit untuk setiap kali sesi tidur dan akan tidur beberapa kali dalam sehari.

Tidak seperti manusia dan haiwan darat lain yang berbaring semasa waktu tidur, zirafah akan tidur dalam posisi berdiri. Dengan kaki dan leher yang panjang, adalah berisiko untuk haiwan ini tidur berbaring kerana ianya akan menyukarkan mereka untuk berdiri semula apabila diserang haiwan pemangsa. Bagi zirafah yang masih muda pula, kebiasaannya mereka akan tidur secara duduk.

Secara puratanya, seekor kuda hanya tidur sekitar 2 jam sahaja dalam sehari. Sama seperti zirafah, kuda akan tidur beberapa kali dalam sehari dimana setiap sesi hanyalah sekitar 15 minit sahaja. Kuda berupaya untuk tidur dalam 2 posisi iaitu berdiri atau duduk dan kebiasaannya kuda yang lebih muda akan tidur lebih lama.

Untuk memastikan dirinya selamat dari haiwan pemangsa, kuda biasanya akan tidur dalam kumpulan. Disebabkan inilah, kuda liar yang bersendirian kebiasaannya tidak akan tidur kerana khuatir akan keselamatan dirinya.

Saiz badan yang besar dan berat ternyata membataskan waktu tidur gajah. Haiwan ini hanya memerlukan tempoh tidur antara 3 hingga 4 jam sahaja sehari dan masa selebihnya digunakan untuk mencari makanan.

Gajah kebiasaannya menghabiskan masa sehingga 18 jam sehari untuk makan memandangkan mereka memerlukan sekitar 90 hingga 270 kg makanan setiap hari. Gajah boleh tidur dalam keadaan berdiri atau bersandar pada pokok.

Kebiasaannya apabila tidur, mata kita akan berada dalam keadaan tertutup. Namun, perkara ini tidak berlaku bagi haiwan ini. Burung unta tidur dalam keadaan berdiri dengan matanya dalam keadaan terbuka.

Keadaan ini membolehkan badan dan otaknya untuk berehat tetapi pada masa yang sama berada dalam keadaan berjaga-jaga daripada serangan haiwan pemangsa. Namun, apabila berada dalam keadaan tidur nyenyak, haiwan ini akan membengkoknya lehernya ke bawah.

Rusa adalah satu lagi haiwan yang tidur dalam keadaan mata terbuka selain burung unta. Malah, haiwan ini juga hanya tidur dalam tempoh yang amat singkat pada satu-satu masa tidak kira siang atau malam.

Waktu malam adalah waktu yang sangat kritikal bagi haiwan ini memandangkan ianya lebih berisiko diserang haiwan pemangsa yang kebanyakannya berburu pada waktu malam. Keadaan ini memaksanya untuk sentiasa berada dalam keadaan berjaga-jaga.

Alpine Swifts adalah sejenis burung yang mendiami kawasan selatan Eropah hingga ke Himalaya. Haiwan ini menghabiskan kebanyakan masanya terbang dan bermigrasi ke kawasan selatan benua Afrika. Satu kajian yang dilakukan menunjukkan haiwan ini mampu terbang selama 200 hari, iaitu lebih 6 bulan ketika dalam tempoh migrasi ini. Jika diukur, jaraknya bersamaan 10,000 kilometer jauhnya.

Saintis masih mengkaji bagaimana haiwan ini mampu tidak tidur dalam tempoh yang panjang dan terdapat teori mengatakan burung ini mungkin mempunyai 2 bahagian otak seperti dolfin untuk membolehkannya berjaga dalam tempoh yang panjang.


Mengapa Lelaki Ada Halkum Tetapi Tidak Perempuan?

Salah satu perkara yang membezakan sifat serta watak seorang lelaki dan seorang wanita yang selalu diperkatakan, adalah berkaitan tentang kewujudan halkum di tekak.

Dalam bahasa Inggeris, halkum dikenali dengan nama 'Adam's apple' berdasarkan kepada kisah Bible dan dalam bahasa saintifik, halkum digelarkan sebagai ' laryngeal prominence.' Pandangan masyarakat berkenaan organ halkum ini banyak sekali bergantung kepada pemahaman yang salah serta stigma yang direka-reka : seperti seorang wanita tidak sepatutnya mempunyai halkum - dengan wanita yang 'berhalkum besar' kerap kali dikutuk mempunyai sifat kelelakian.

Benarkah pandangan ini? Tidak. Tetapi apakah penjelasan sebenar berkenaan organ halkum, fungsinya kepada manusia serta hubungkaitnya dengan perbezaan jantina? Jom kita belajar tentang halkum daripada perspektif sains.

Halkum adalah bahagian leher yang terbonjol keluar di bahagian hadapan leher, disebabkan oleh perubahan kelenjar tiroid yang melindungi bahagian leher atau saluran 'larynx'. Halkum kebiasaannya dimiliki oleh jantina lelaki, namun sebenarnya tidaklah eksklusif kepada lelaki sahaja.

Semasa proses pembesaran, saluran larynx yang bertindak sebagai kotak suara kita akan membesar sehingga menyebabkan halkum ditolak keluar. Apa yang membezakan lelaki dan wanita hanyalah pada saiz halkum yang terhasil atau ditolak keluar, kerana kedua-dua jantina sebenarnya mempunyai halkum.

Halkum lelaki membesar dengan lebih pantas berbanding wanita, dengan saiz halkum lelaki juga kebiasaannya akan mencapai saiz lebih besar berbanding jantina berlawanan.

Secara asasnya, halkum tidak mempunyai apa-apa fungsi seperti organ lain, berbanding dengan saluran larynx yang sangat penting dalam penghasilan suara. Namun halkum boleh menjadi indikator kepada jenis suara yang terhasil, kerana saiz halkum berkait dengan saiz saluran larynx yang terbentuk.

Individu yang mempunyai halkum besar kebiasaanya memiliki saluran larynx lebih luas, akan mempunyai suara yang lebih dalam tonanya serta lebih kuat bunyinya. Bagaimanapun, ada juga kes yang berlaku sebaliknya di mana seseorang yang mempunyai halkum besar, menghasilkan nada suara yang lebih halus dengan tona yang lebih nyaring.

Jadi, tak perlulah kita stereotaipkan sesiapa hanya kerana saiz halkum dia sahaja ya? Wanita pun boleh ada halkum tau.

Walaupun halkum pada asasnya dilihat mempunyai sebarang fungsi, bahagian itu mempunyai peranan yang penting semasa kita membesar. Rawan tiroid ada rawan yang terbesar di dalam saluran tekak kita atau larynx, halkum pula menjadi titik pertemuan di antara kedua-dua bahagian rawan ini bertemu.

Pembentukan saluran larynx seterusnya halkum pada jantina lelaki dan wanita agak berbeza, dengan tulang yang berada di bahagian tekak lelaki hanya mampu terbuka sehingga 90 darjah, sementara perempuan pula mempunyai bukaan tulang jauh lebih besar, iaitu 120 darjah.

Perbezaan sudut inilah yang membezakan pembentukan halkum di antara lelaki dan wanita. Oleh kerana tulang belakang wanita yang terbentuk di saluran larynx mampu mencapah dengan lebih luas, bahagian rawan yang membentuk halkum kurang kelihatan berbanding lelaki halkumnya lebih menonjol - disebabkan tolakan tulang tadi yang lebih rapat.

Disebabkan perbezaan itu jugalah, satu prosedur yang dikenali sebagai 'cricothyroidotomy' atau prosedur memasukkan tiub ke dalam tekak, bagi membantu pernafasan jauh lebih mudah dilakukan pada individu lelaki. Ini kerana dengan halkum yang lebih timbul, pakar perubatan dapat mengenal pasti membran cricothyroid yang perlu ditebuk.

Dah cerita pasal halkum dan saluran larynx, kita berbalik kepada soalan sebenar - apa fungsi halkum? Fungsi utamanya selain daripada membezakan suara kita semua adalah untuk melindungi saluran larynx serta peti suara yang ada, dalam saluran tersebut.

Jaga halkum anda baik-baik, kerana walaupun bahagian itu memang ditakrifkan tidak kritikal kepada kesihatan kita - jangkitan-jangkitan seperti cyst serta kanser tiroid boleh berlaku, disebabkan oleh perubahan hormon dalam badan. Kanser tiroid didapati lebih banyak menyerang wanita berbanding lelaki, dengan kadar jangkitan 11 daripada 100,000 orang wanita berusia 20 ke 39 tahun.

Kebiasaannya, kes seperti ini akan bermula dengan penemuan biji halkum secara tiba-tiba di bahagian halkum secara tiba-tiba. Bezanya, cyst atau sel kanser ini akan bergerak setiap kali anda menelan sesuatu, tidak seperti halkum yang normal.


5 Pemimpin Nombor Satu Negara Termuda di Dunia

Perubahan politik dunia banyak membawa kepada keperluan untuk mewujudkan pelapis-pelapis pemimpin masyarakat, yang berusia lebih muda agar pentadbiran sesebuah negara dapat terus kekal relevan dengan masyarakat, khasnya golongan muda.

Gesaan untuk melatih lebih ramai wakil muda ke dalam kerajaan kita sering kedengaran, namun sehingga kini belum berlaku pembaharuan yang diharapkan dan muka-muka lama yang sudah berkecimpung dalam politik berpuluh tahun lamanya, diharapkan untuk terus memimpin masyarakat.

Ketika ini, Malaysia mempunyai pemimpin no.1 negara yang paling berumur sedang berkhidmat, tetapi bagi lima negara - lain pula ceritanya. Mereka memilih untuk meletakkan hala tuju pada tangan generasi muda dan berikut, adalah lima pemimpin dunia paling muda memimpin kerajaan.

Dilantik sebagai Perdana Menteri negara Haiti pada bulan Julai 2019, Fritz William Michel naik menjawat jawatan tersebut selepas perletakan jawatan penyandang jawatan tersebut, Jean Michel Lapin.

Bagaimanapun, ekoran krisis yang berlaku di Parlimen Haiti di antara pihak kerajaan dan pihak pembangkang, sehingga kini Michel masih memangku jawatan tersebut selepas proses ratifikasi gagal disempurnakan.

Sebelum naik menjadi Perdana Menteri, Michel adalah ketua akauntan negara di Kementerian Ekonomi Haiti, dikatakan bakal dilantik menjadi Menteri Pembangunan negara tersebut. Perletakan jawatan Lapin membolehkan Michel naik menjadi pemimpin nombor 1 pada usia 38 tahun. Michel lahir pada 23 Julai 1980. (President Nominates a New Prime Minister: Fritz-William Michel)

Wanita ini mempunyai ramai peminat di seluruh dunia, selepas kemahirannya menangani krisis tembakan yang berlaku di Christchurch, New Zealand. Lahir pada 26 Julai 1980, Ardern menjadi Perdana Menteri ke 40 New Zealand sejak tahun 2017.

Mempunyai pengalaman luas dalam bidang politik sejak zaman belajar lagi, Ardern mula mengasah ilmu politik selepas membantu makcik beliau berkempen sekitar tahun 1999 sebelum dilantik menjadi ahli pasukan penasihat polisi bersama Perdana Menteri Britain, Tony Blair.

Ketika dilantik, Ardern merupakan ketua kerajaan wanita termuda dunia walaupun partinya tidak mendapat kuasa majoriti dalam pilihanraya yang diadakan. Bagi mengelakkan berlakunya kerajaan tergantung, tiga parti yang mempunyai jumlah kerusi hampir seimbang bersetuju membentuk kerajaan dengan menamakan Ardern sebagai pemimpin tertinggi.

Pilihanraya El Salvador yang diadakan pada bulan Februari 2019 menyaksikan parti Grand Alliance for National Unity atau GANA pimpinan datuk bandar San Salvador, Nayib Bukele berjaya memenangi majoriti kerusi. Perlantikan beliau sebagai Perdana Menteri El Salvador mencatatkan sejarah, selepas Bukele menjadi pemimpin pertama parti tersebut menguasai tampuk kerajaan.

Lahir pada 24 Julai 1981, Nayib merupakan anak kepada seorang imam masjid, dengan ayahnya berketurunan Palestin. Keluarganya merupakan peniaga yang berjaya, menjadi pengimport dan pengedar barangan alat ganti motorsikal jenama Yamaha di negara tersebut.

Nayib dilantik sebagai Perdana Menteri pada 1 Jun 2019, berdepan cabaran besar untuk memulihkan ekonomi serta berhadapan dengan Presiden Donald Trump yang mengiktiraf El Salvador sebagai sebuah negara 'sh*thole.' (Back to El Salvador: The Fallout of “Shithole Countries” Diplomacy)

Menjadi kutukan masyarakat dunia seringkali membuatkan kita lupa betapa muda tokoh nombor 1 Korea Utara ini. Digelarkan sebagai pemimpin agung Korea Utara, Jong-un memegang jawatan Ketua Negara Korea Utara sejak tahun 2011 serta pengerusi Parti Pekerja Korea Utara sejak tahun 2012.

Berbeza dengan pemimpin lain dalam senarai ini, Jong-un dinamakan sebagai pengganti ayahnya, Kim Jong-il dengan memakai gelaran 'Pengganti Agung'. Dikatakan sangat mirip dengan ayahnya bukan saja dari segi fizikal bahkan daripada cara memerintah, Jong-un dipalit beberapa kontroversi teruk.

Dia didakwa telah mengarahkan pembunuhan beberapa orang individu yang dirasakan mampu mencabar kedudukannya, seperti pakcik dan abangnya sendiri. Tidak jelas sebenarnya tarikh lahir sebenar Jong-un, kerana dia sendiri cuba merahsiakannya. Tarikhnya jatuh pada 8 Januari tetapi tahunnya mungkin 1983 atau 1984. Banyak pihak berpendapat 1984.

Lahir semasa era Ukraine masih lagi sebahagian daripada kesatuan Soviet, Oleksiy Honcharuk mengambil alih usaha ayahnya mahu memasuki bidang politik, selepas ayahnya kemalangan yang mengorbankan nyawanya. Honcharuk memulakan kerjaya dalam bidang guaman sebelum mula mengorak langkah dalam politik.

Nasib Honcharuk mula berubah selepas dia dilantik menjadi timbalan kepada pejabat Presiden, di bawah Presiden Ukraine Volodymyr Zelensky - presiden termuda Ukraine setakat ini yang baru berusia 41 tahun.

Karier politik Honcharuk sangat singkat sebelum diangkat naik. Dia menyertai parti Power of People pada tahun 2013, sebelum naik sebagai protege dan pembantu kepada menteri kewangan Ukraine, sekitar tahun 2014. Lahir pada 7 Julai 1984, Honcharuk menjadikan pembasmian kemiskinan sebagai perkara utama yang akan dilaksanakan, sepanjang mandat beliau.

Bagaimanapun, Honcharuk mungkin tidak kekal lama sebagai pemimpin no. 1 kerajaan paling muda dunia. Ini kerana penyandang asal gelaran ini sebelum Honcharuk adalah Sebastian Kurz, canselor kepada Austria pemimpin tertinggi kerajaan Austria. Beliau baru saja memenangi pilihanraya pada 29 September 2019 - diramalkan akan kembali memegang jawatan canselor Austria tidak lama lagi.

Sekiranya perubahan itu berlaku kelak, Kurz yang lahir pada 27 Ogos 1986 - akan memegang kembali gelaran pemimpin kerajaan paling muda, hanya pada usia 33 tahun.


10 Anak Adiwira yang Lagi Power Berbanding Orang Tua Mereka

Adalah menjadi matlamat bagi setiap ibu bapa untuk melihat anak-anak mereka menjadi lebih baik berbanding mereka dalam segala perkara. Ibu bapa juga akan memastikan anak-anak mereka mewarisi segala kelebihan yang mereka ada, malah lebih baik.

Hal yang sama juga berlaku dalam dunia komik dan animasi. Watak adiwira yang anda minat biasanya akan semakin berumur, berumah tangga dan akhirnya mempunyai anak. Sesetengah daripada anak-anak mereka mewarisi kehebatan yang lebih baik berbanding orang tua mereka. Berikut adalah senarai beberapa diantaranya.

Professor Charles Xavier adalah seorang mutan dengan kuasa telepati terhebat dan pemimpin kepada X-Men. Namun, itu adalah satu-satunya kuasa yang dimilikinya. Anaknya, David Haller aka Legion, merupakan seorang mutan yang lebih hebat berbanding Professor X.

Legion sebenarnya tidak mempunyai kebolehan yang jelas. Disebabkan masalah kecelaruan personaliti berganda yang dialaminya, dia mempunyai akses kepada pelbagai kuasa. Antara kuasa yang dimiliki Legion adalah kemampuan mengubah masa, telekinesis, pyrokinesis (mengawal api dengan minda) dan banyak lagi.

Damian adalah anak kepada Batman dan Talia al Ghul. Ini bermakna dia juga adalah cucu kepada musuh Batman iaitu Ra's al Ghul. Dalam semua anak-anak Bruce Wayne (Batman), Damian menerima latihan yang terbaik.

Damian mendapat pendidikan daripada League of Assassins yang diasaskan oleh datuknya, Ra's al Ghul. Damian akhirnya membesar menjadi Batman versi abadi kerana kebolehannya untuk sembuh daripada sebarang kecederaan yang dialaminya. Damian kemudian menjadi Robin kelima dan bertarung di samping bapanya.

Cable adalah anak kepada Scott Summers (Cyclops) dan Madeline Pryor (klon Jean Grey). Dia telah dihantar ke masa hadapan semasa masih bayi untuk dilatih menjadi seorang pahlawan. Malangnya, dia dijangkiti virus Techo-Organic ketika berada di masa hadapan.

Ini adalah sebab mengapa dia lebih bergantung kepada teknologi daripada menggunakan kuasa telekinesis dan telepatinya yang kuat. Ini tidak bermakna dia lemah kerana Cable mampu melawan musuh yang mempunyai pelbagai jenis kuasa. Dia jelas lebih kuat berbanding bapanya.

Wolverine adalah watak adiwira yang hebat tetapi Laura Kinney mungkin berupaya mengatasinya. Laura yang lebih dikenali sebagai X-23 adalah klon Wolverine. Dia diperkenalkan dalam X-Men : Evolution dan sejak itu, wataknya menjadi semakin popular.

Sebelum bergabung dengan X-Men, X-23 adalah seorang pembunuh upahan yang hebat bertarung dan bermain senjata. Seperti bapanya, dia juga mempunyai deria luar biasa, tulang adamantium dan kebolehan untuk sembuh. Apa yang membuatkan dia lebih hebat berbanding Wolverine adalah kerana dia mempunyai cakar di kedua-dua tangan dan kakinya.

Dalam Dragon Ball Z, Gohan telah berkembang dari seorang anak kecil menjadi pahlawan yang kuat. Walaupun Dragon Ball lebih menumpukan pada watak Goku tetapi Gohan lebih kuat berbanding bapanya.

Ketika penghujung siri Dragon Ball Z, Goku menarik diri daripada melawan Cell kerana dia tahu Gohan mampu mengalahkannya. Malah, dia memberikan Kacang Senzu kepada Cell untuk memulihkan tenaganya semula. Pada mulanya Gohan bergelut tetapi dia berjaya menjadi orang pertama mencapai tahap Super Saiyan 2 dan mengalahkan Cell dengan mudah.

Mr Incredible adalah seorang adiwira terkenal yang mempunyai kekuatan dan kebal seperti watak The Thing. Isterinya, Elastigirl pula boleh mereggangkan tubuhnya seperti Mr. Fantastic dalam Fantastic Four. Anak mereka Violet dan Dash juga memiliki kebolehan masing-masing tetapi anak ketiga mereka, Jack Jack, adalah jauh lebih kuat dari mereka semua.

Walaupun keluarganya belum pasti mengenai kuasanya, Jack Jack mempunyai banyak kebolehan. Bukan sahaja dia boleh berubah bentuk tetapi juga mampu menembak laser, merentas jarak (teleport), menembusi dinding dan banyak lagi. Dia mungkin masih seorang bayi tetapi dia akan membesar menjadi kuasa hebat dunia adiwira.

Magneto adalah musuh X-Men yang paling lama. Mutan yang boleh mengawal logam ini bencikan manusia apabila dia melalui sejarah hitam sejak kecil lagi ketika menjadi tahanan di kem Holocaust.

Magneto mempunyai dua orang anak iaitu Quicksilver dan Scarlet Witch. Quicksilver adalah mutan yang kuat dengan kelajuan luar biasa tetapi Scarlet Witch adalah mutan tahap omega yang dapat memanipulasi realiti dengan hanya berbisik. Scarlet Witch bermula sebagai ahli kepada Brotherhood of Evil Mutants tetapi kemudian menyertai X-Men dan Avengers.

Thanos mungkin memikirkan dirinya sebagai makluk terkuat di alam semesta tetapi hakikatnya terdapat beberapa villian yang boleh mengalahkannya dengan mudah. Salah satu musuh utamanya ialah anaknya sendiri, Thane.

Thane mempunyai kuasa untuk memanipulasi alam realiti dengan tangan kirinya dan mampu mengunci sesiapa sahaja dengan tangan kanannya. Ketika semua ahli Avengers berjuang untuk menghentikan Thanos, akhirnya Thane yang mengalahkan bapanya itu. Dia tidak membunuhnya serta-merta tetapi mengunci Thanos dalam keadaan hampir mati.

Uzumaki Naruto adalah Hokage ketujuh dan merupakan ninja paling berkuasa di dunia. Selain mempunyai chakra yang hebat, dia juga mampu menggunakan kekuatan Musang Ekor Sembilan yang berada dalam badannya.

Naruto yang bermula sebagai seorang ninja yang sedikit dungu mendapat tahu bahawa bapa kandungnya adalah Hokage keempat, Minato Namikaze. Minato adalah ninja dan Hokage terhebat dengan gerakan sepantas kilat tetapi Naruto telah berkembang menjadi lebih kuat daripada bapanya.

Franklin RIchard adalah anak kepada adiwira Fantastic Four iaitu Reed Richards dan Sue Storm. Dia adalah seorang mutan tahap Omega dan menunjukkan kebolehannya ketika masih kecil. Dia mempunyai kebolehan untuk memanipulasi realiti dan menyusun struktur molekul dengan hanya membayangkannya sahaja.

Ini bermakna, dia mampu membunuh sesiapa sahaja dengan menggunakan imaginasi sahaja. Bapanya terpaksa mengunci mindanya kerana takut Franklin akan menghancurkan planet ini secara tidak sengaja jika tidak mampu mengawal kuasanya. Kuasa luar biasanya ini dianggap oleh ramai peminat sebagai salah satu watak adiwira terkuat dalam semua komik dan animasi.

1. Anak adiwira yang lebih kuat berbanding orang tua mereka


Apakah Sebenarnya Israiliyat?

Istilah 'israiliyat' sering kali disebutkan di kalangan masyarakat Islam khasnya, dengan penerimaan orang ramai terhadap ini nyata sekali berbeza-beza.

Ada kalanya disebut sahaja 'israiliyat' nampak seakan-akan mahu diludah-ludah saja tajuk itu, sementara ada juga pihak yang lebih terbuka untuk mendengar apa yang terkandung dalam 'israiliyat' walaupun sedar perkara itu belum tentu ada benarnya.

Walaupun begitu bukan semua orang faham tentang apa sebenarnya yang dikatakan sebagai 'israiliyat', walau sepopular mana istilah itu. Ini kerana ada kalanya istilah itu digunakan sebagai satu stigma bagi memudahkan masyarakat faham namun persoalannya di sini - adakah tindakan sebegitu perlu?

Atau kita perlu mendidik masyarakat tentang israiliyat dengan lebih baik?

Bagi umat Islam, kami memahami bahawa perkataan 'Israil' atau 'Israel' sebenarnya merujuk bukan kepada kaum zionis yang menguasai dan merampas Palestin, tetapi sebenarnya merujuk kepada Nabi Yaakub as.

Jadi 'israiliyat' juga sebenarnya berkait dengan Baginda serta keturunan Baginda yang lahir menjadi Bani Israil sehinggalah ke zaman Nabi Musa as., Isa as. dan Muhammad SAW. Keturunan Nabi Yaakub as. ini dikurniakan dengan beberapa kitab seperti yang telah disebutkan dalam al-Quran, iaitu kitab Taurat yang diturunkan kepada Nabi Musa as. dan kitab Zabur yang dianugerahkan kepada Nabi Daud as.

Dalam masa yang sama, keturunan Bani Israil ini juga diturunkan lembaran-lembaran suci dan hasil kompilasi kesemua kandungan Taurat, Zabur dan lembaran ini disatukan dikenali sebagai Perjanjian Lama atau The Old Testament. Berbeza dengan sistem hadis yang diamalkan umat Islam era Nabi Muhammad saw, orang Bani Israil pula mempunyai sistem pewarisan lisan ajaran Nabi yang hampir serupa dinamakan sebagai Talmud.

Talmud adalah segala bentuk ajaran meliputi kaedah, pesanan, undang-undang, moral, akhlak , tafsiran, ajaran secara syarahan dan pelbagai lagi bentuk ajaran lisan, yang diriwayatkan secara mulut ke mulut.

Hasil daripada gabungan Taurat dan Zabur yang sudah dipinda atau ditukar kandungannya, lembaran-lembaran lama serta sistem Talmud yang menggunakan lisan, menjadi punca wujudnya apa yang kita namakan sebagai Israiliyat.

Walau apa pun pandangan anda tentang kitab-kitab agama lain, satu perkara yang perlu kita khasnya sebagai umat Islam perlu fahami - kandungan kitab-kitab yang sudah berlakunya pindaan, pertukaran atau penambahan ini tidaklah menjadikan 100% kita patut menolak isi kandungan kitab tersebut.

Kitab al-Quran diturunkan bukan sekadar untuk melengkapkan ajaran tauhid yang telah bermula sejak Nabi Adam as. lagi, malahan menjadi pembetul atau saksi kepada kitab-kitab terdahulu, tentang kebenarannya. Ini bermakna sekiranya ada isi kandungan kitab-kitab terdahulu yang telah diseleweng, namun tidak berlawanan dengan hukum atau kisah dalam al-Quran - kandungan itu tetap layak diambil sebagai kebenaran.

Sekiranya anda mengkaji kandungan dalam kebanyakan kitab orang Yahudi dan Nasrani, kandungan yang ada di dalamnya masih lagi berkisar kepada peringatan tentang akhlak, membentuk jiwa serta melembutkan hati - dengan penambahan serta kisah dongeng tetap wujud namun dalam jumlah yang sedikit. Berbeza dengan Israiliyat.

Israiliyat mempunyai terlalu banyak penambahan sehinggakan perkara yang salah menjadi asasnya, sementara perkara yang benar - walaupun ada - hanya tinggal sedikit sahaja. Ini bukanlah bermakna 100% apa yang terkandung dalam kisah-kisah Israiliyat itu menipu, tetapi amat jelas israiliyat mempunyai pendustaan yang terang, lebih banyak menjerumuskan pembaca kepada kemudaratan berbanding kebaikan.

Untuk mengetahui sama ada sesuatu ilmu itu mempunyai unsur-unsur adunan kisah dari Israiliyat, merupakan perkara yang agak sukar bagi orang kebanyakan seperti kita. Namun bagi mereka yang mempelajari tentang pengajian hadis, individu ini adalah individu yang paling layak memperjelaskan kepada masyarakat tentang elemen Israiliyat yang sangat popular.

Secara amnya, elemen Israiliyat boleh dikenalpasti daripada percanggahan yang timbul dengan al-Quran dan hadis, melibatkan pertembungan fakta yang saling bertentangan khasnya melibatkan pengetahuan tentang perkara-perkara yang tidak terkandung dalam al-Quran - tetapi cuba diperjelaskan secara sangat mendalam melalui riwayat-riwayat popular.

Ini kerana unsur Israiliyat banyak terkandung dalam kisah yang menarik untuk disampaikan.

Antara topik-topik yang agak sarat dengan percampuran elemen Israiliyat berkait dengan kisah-kisah kejadian makhluk, langit dan bumi, rahsia-rahsia kehidupan serta sejarah-sejarah kejadian makhluk di diunia. Kisah berkaitan Rasul Allah terdahulu, seperti Nabi Adam as., Nabi Nuh as dan Nabi Musa as. juga mengandungi tokok tambah Israiliyat tertentu di dalamnya.

Dalam kisah para Nabi, riwayat-riwayat Israiliyat ini kebiasaannya akan cuba menokok tambah perkara-perkara yang kononnya penting, seperti jenis pokok yang menjadi pohon larangan atau dimensi sebenar kapal Nabi Nuh. as yang dibina, sehinggakan kita sendiri lebih banyak menumpukan perbahasan kepada perkara tersebut.

Selain itu, riwayat Israiliyat juga gemar menerangkan tentang perkara-perkara ghaib secara berlebih-lebihan, seperti beberapa riwayat yang cuba menjelaskan rupa arasy Allah swt., hakikat sebenar syurga dan neraka, jambatan sirat, asal kejadian roh - dengan jauh lebih terperinci berbanding apa yang terkandung dalam al-Quran dan hadis.

Untuk menulis tentang pengaruh Israiliyat dalam kitab-kitab agama Islam karya orang Melayu, agak sukar kerana terlalu banyak tulisan kitab-kitab ini didapati mempunyai elemen-elemen Israiliyat di dalamnya. Jadi penulis memilih untuk menggunakan kisah popular Ashabul Kahfi, yang menceritakan tentang sekumpulan pemuda beriman kepada Allah saw. ditidurkan selama 309 tahun.

Di dalam al-Quran, memang ada dikisahkan tentang kumpulan pemuda itu mengasingkan diri daripada masyarakat mereka ketika itu, yang sudah sesat dan berlindung di dalam sebuah gua. Doa mereka dimakbulkan, dilindungi sepanjang tidur yang panjang bersama seekor anjing yang mengawasi mereka sebelum terjaga dan mendapati zaman sudah berlalu pergi.

Beberapa kitab tafsir cuba memperincikan lagi penerangan yang ada, menjelaskan nama-nama pemuda itu dan anjing mereka malahan warna anjing pengawal mereka juga turut menjadi perbahasan. Perdebatan tentang apa yang dilakukan kumpulan pemuda itu sebelum mereka berpindah ke gua, asal mereka, keturunan mereka juga menjadi perbincangan banyak kitab tafsir.

Kebanyakan usaha perincian kisah Ashabul Kahfi ini dilakukan dengan bersandarkan kepada riwayat-riwayat yang datang daripada Israiliyat, dengan banyak pendapat menyebut datang daripada Ahli-Ahli kitab zaman dahulu yang telah memeluk Islam.

Dalam Tafsir Ibnu Kathir, walaupun ada disebutkan riwayat-riwayat ini lengkap dengan perinciannya - ada diperingatkan bahawa sumber-sumber perincian ini tidak kukuh sumbernya serta tidak membawa sebarang faedah, kepada yang mengetahuinya. Ahli kitab yang menjadi rujukan juga dikhuatiri tidak jelas tentang perinciannya dan akhirnya memilih untuk mereka-reka riwayat, untuk cuba membolehkan pertanyaan dijawab sepenuhnya.

Kisah Ashabul Kahfi yang telah ditokok tambah ini banyak diceritakan semula dalam kitab serta manuskrip lama orang Melayu, diceritakan daripada satu generasi ke generasi seterusnya; sehinggakan kita sendiri lebih cenderung untuk membincangkan tentang perkara kecil yang tidak penting, lari jauh daripada al-Quran serta tujuan sebenar kisah itu disampaikan.

Banyak penyelidik berpendapat, manuskrip lama orang Melayu gemar menggunakan teknik penceritaan sebegini sebagai satu usaha untuk memperjelaskan kandungan al-Quran dalam bentuk yang lebih mudah diterima masyarakat Melayu zaman dahulu. Kisah-kisah aneh serta menakjubkan, dipersembahkan dalam bentuk yang menarik agar orang Melayu zaman dahulu lebih mudah untuk mengenali dan menerima agama Islam.

Dengan penambah baikan teknologi serta kemampuan perkongsian maklumat yang jauh lebih mudah pada zaman sekarang, tidak salah rasanya untuk kita sama-sama kembali memperbetulkan dan menghalusi elemen-elemen Israiliyat ini agar dapat dikenalpasti seterusnya diperjelaskan - agar generasi kita selepas ini tahu yang mana benar dan yang mana palsu.


7 Ramalan Tak Masuk Akal Tentang Tahun 2020 Yang Dibuat Lama Dahulu

Sukar untuk membayangkan bahawa kita hampir hidup pada tahun 2020.

Walaupun kita telah melihat banyak kemajuan teknologi yang mengagumkan, seperti kecerdasan buatan dan telefon pintar yang menggunakan pengimbas muka, namun ia bukanlah dunia kereta terbang seperti yang kita bayangkan.

Malah, beberapa dekad lalu, ramalan yang dibuat tentang perubahan futuristik yang kita akan lihat pada tahun 2020 sangat tak masuk akal.

iluminasi.com kongsikan 7 ramalan tak masuk akal tentang tahun 2020 yang dibuat lama dahulu.

Sekiranya anda jemu dengan jalan tar dan semua lubang yang ada, maka pasti anda inginkan ramalan Popular Mechanics pada tahun 1957 untuk abad ke-21 menjadi tepat.

Dalam sebuah artikel, majalah itu meramalkan bahawa setiap jalan di Amerika akan "digantikan oleh rangkaian tiub pneumatik," dan menjelaskan bagaimana kereta hanya memerlukan kuasa yang cukup untuk bergerak dari rumah ke tiub terdekat.

Kemudian, dengan pengiraan seorang jurutera Honeywell, kereta-kereta tersebut akan dikuasakan secara pneumatik untk ke mana-mana destinasi yang dikehendaki.

Ia bukan sahaja menjimatkan tetapi memudahkan kehidupan kita, akan tetapi ramalan ini jauh meleset kerana kita masih berhadapan dengan jalan yang bermasalah pada hari ini.

Kita mengimpikan untuk menempatkan manusia di Marikh sebaik sahaja kita mengetahui bahawa planet ini wujud.

Bagaimanapun, baru-baru sahaja kita menyedari bahawa usaha itu mula terasa jauh dari realistik.

Walau bagaimanapun, pada tahun 1997, majalah Wired Peter Schwartz dan Peter Leyden memilih tarikh 2020 sebagai tahun untuk "manusia sampai ke Marikh."

Mereka juga mempunyai beberapa idea khusus tentang bagaimana ia akan berlaku dengan tepat iaitu 4 orang angkasawan akan mendarat dan menghantar imej mereka pulang ke Bumi untuk berkongsikan dengan 11 bilion manusia yang lain.

Namun kita bukan sahaja gagal melakukannya, tetapi ramalan bahawa populasi Bumi akan bertambah kepada 11 bilion pada tahun 2020 tidak akan kesampaian.

Pencipta, penulis sains, dan futurisme Arthur C. Clarke percaya bahawa rumah-rumah yang membosankan pada tahun 1966 akan sangat berbeza apabila kita sampai ke abad-21.

Jelas sekali, rumah-rumah masa depan seperti yang diramalkan Arthur tidak akan mempunyai apa-apa yang membuatkan ia berada di atas tanah dan ia dapat bergerak ke mana-mana sahaja disukai.

Dan ia bukan sahaja satu rumah yang dapat berpindah tanpa anda perlu keluar dari rumah, tetapi keseluruhan komuniti mungkin berhijrah ke selatan pada musim sejuk, atau berpindah ke tanah baru setiap kali mereka merasakan perlukan perubahan pemandangan.

Ia kedengaran seperti filem animasi Up, akan tetapi ia juga merupakan satu fiksyen.

Michael J. O'Farrell, pengasas The Mobile Institute, adalah seorang pakar dalam industri teknologi sejak tahun 1985. Namun, pakar pun boleh melakukan kesilapan.

Dalam buku Shift 2020, Michael meramalkan bahawa tahun 2020 adalah permulaan kepada "era nanomobil".

Dalam era nanomobil, beliau meramalkan bahawa telepati (komunikasi menggunakan minda) dan teleportasi (keupayaan untuk menghantar seseorang atau objek dengan serta-merta dari satu tempat ke tempat lain) mungkin boleh dilakukan menjelang tahun 2020.

"Kedua-duanya akan menjadi perkara biasa pada tahun 2040," kata Michael O'Farrell.

Seperti bunyinya yang agak tak masuk akal, penghantaran mel melalui peluru berpandu berjaya dicuba pada tahun 1959.

Pada tahun itu, kapal selam Angkatan Laut, U.S.S. Barbar menghantar 3,000 pucuk surat yang mana semuanya ditujukan kepada tokoh politik seperti Presiden Dwight D. Eisenhower, hanya menggunakan roket.

Kepala peledak nuklear telah dikeluarkan dan digantikan dengan bekas mel, kemudian peluru berpandu tersebut dilancarkan ke arah Stesen Udara Tentera Laut Bantuan Amerika Syarikat.

Mel telah berjaya sampai dan ketua pejabat pos General Arthur E. Summerfield begitu teruja dengan "hari bersejarah" penyampaian mel melalui instrumen perang yang mana diramalkannya akan menjadi satu perkara biasa pada abad yang akan datang.

"Mel akan dihantar dalam masa beberapa jam dari New York ke California, ke Britain, ke India, atau Australia dengan peluru berpandu," kata Arthur E. Summerfield.

Walaupun kita tak pernah menggunakan mel roket, tetapi kita mendapat sesuatu yang lebih baik iaitu e-mel.

Jika anda ingin tahu tentang bahasa masa depan, anda mungkin perlu bertanya kepada seseorang yang mana bukan seorang jurutera.

Namun, itulah apa yang dilakukan oleh Jurnal Home Ladies pada tahun 1900 apabila mereka meminta John Elfreth Watkins Jr, kurator teknologi mekanikal di Institusi Smithsonian, untuk memberikan pendapatnya tentang abad ke-21.

Lelaki berlatarbelakangkan sains ini tidak suka apa yang dia anggap sebagai "huruf tidak relevan" dan dia dengan berani meramalkan bahawa pada tahun 2000-an, huruf C, X dan Q tidak lagi ada dalam abjad seharian kita.

Ini merupakan satu ramalan yang begitu liar kerana kebanyakan daripada tulisan rumi menggunakan ketiga-tiga huruf ini dan untuk menghapuskannya, persetujuan ramai perlu diperolehi dan ia sangat sukar.

Pada tahun 1966, majalah Time melaporkan bahawa abad ke-21 akan menjadi zaman yang cukup hebat bagi semua orang.

Dalam sebuah esei yang dipanggil "The Futurists," mereka meramalkan bahawa mesin akan menghasilkan begitu banyak sehinggakan setiap orang di Amerika Syarikat akan menjadi kaya raya secara bebas."

Dengan hanya goyang kaki, sebuah keluarga biasa yang tidak bekerja jari boleh menjangkakan untuk menerima gaji purata antara RM120,000 dan RM160,000.

Jumlah itu adalah pada tahun 1966, dan jika ia ditukarkan kepada kadar pada hari ini ia mencecah RM1.2 juta sebulan, tanpa perlu berbuat apa-apa.

Hakikatnya, masih ramai di antara mereka di Amerika Syarikat yang berada di bawah paras kemiskinan.


8 Bandar Purba Utama Yang Berada Di Laluan Sutera

Globalisasi bukanlah fenomena yang baru. Sejak zaman Empayar Rom lagi, Timur dan Barat telah dihubungkan dengan jalan perdagangan yang dikenali sebagai Jalan Sutera. Laluan utama perdagangan dunia purba ini digunakan untuk pelbagai tujuan seperti membawa sutera, rempah-ratus, emas, teknologi, ajaran agama dan banyak lagi.

Bandar-bandar yang berada di Laluan Sutera ini berkembang dengan begitu pesat sekali. Kini, runtuhan monumen hebat bandar-bandar ini mengingatkan kita betapa pentingnya laluan ini dalam sejarah. Berikut adalah 8 bandar utama yang berada di Laluan Sutera.

Di Asia Timur, para pedagang memulakan perjalanan panjang Laluan Sutera mereka dari Xi'an, ibu kota diraja China purba. Di bandar inilah maharaja pertama China, Qin Shi Huang, memulakan misi menyatukan semua negeri-negeri di China menjadi satu empayar pada tahun 221 SM.

Xi'an juga merupakan rumah kepada monumen Tentera Terracotta yang terkenal. Tentera Terracota adalah patung pahlawan yang dikebumikan bersama-sama maharaja pertama China di makam besarnya.

Semasa pemerintahan dinasti Han yang sewaktu dengan Empayar Rom, Istana Weiyang yang merupakan kompleks istana terbesar dalam sejarah juga dibina di sini. Kompleks istana itu merangkumi kawasan seluas 1,200 ekar.

Seorang penulis empayar Rom, Pliny the Elder, memberitahu bahawa keinginan golongan elit Rom terhadap sutera dari China telah mewujudkan laluan perdagangan utama  ini dan menyalurkan banyak kekayaan Rom kepada China.

Merv yang kini dikenali sebagai Mary terletak di sebuah oasis di Turkmenistan. Lokasinya yang strategik di tengah-tengah Laluan Sutera menyebabkan bandar itu telah ditakluk oleh pelbagai empayar seperti Empayar Achaemenid (Parsi), Empayar Greco-Bactrian (Greek), Empayar Sasan (Iran/Parsi) dan Kerajaan Bani Abbasiyah .

Digambarkan oleh ahli geografi pada abad ke-10 sebagai "Ibu Dunia", Merv mencapai zaman keemasannya pada awal abad ke-13 dan merupakan kota terbesar dunia dengan populasi melebihi 500,000 orang.

Dalam salah satu episod paling dahsyat dalam sejarah Asia Tengah, bandar itu telah jatuh ke tangan Mongol pada tahun 1221. Anak lelaki kepada Gengis Khan iaitu Tolui telah mengarahkan pembunuhan seluruh penduduk Merv yang dianggarkan berjumlah 1.3 juta orang.

Samarkand adalah satu lagi bandar yang terletak di tengah-tengah Laluan Sutera. Apabila seorang pengembara terkenal, Ibnu Battuta, melawat bandar itu pada tahun 1333, dia menyatakan bahawa Samarkand adalah kota terbaik, terhebat dan kecantikannya adalah sempurnya.

Samarkand mencapai zaman keemasannya empat dekad kemudian ketika Tamurlane atau Tughluk Timur Khan (keturunan ketujuh Gengis Khan) menjadikan bandar itu sebagai ibu kota empayar Kesultanan Islam yang dikuasainya dari Indus ke Euphrates.

Di tengah kota Samarkand ini terletaknya Dataran Registan yang dikelilingi oleh tiga madrasah (pusat pembelajaran Islam) yang indah. Madrasah-madrasah ini dihiasi dengan jubin berwarna firus (turquoise) yang menyerlah apabila disimbahi pancaran cahaya matahari.

Dalam sejarah awalnya, Balkh atau dikenali sebagai Bactra adalah pusat utama bagi agama Zoroastrianisma. Di sinilah jugalah dikatakan tempat di mana ketua agama bernama Zoroaster hidup dan mati.

Keadaan itu berubah pada tahun 329 SM apabila Alexander the Great tiba di kota itu setelah mengatasi kekuasaan Empayar Parsi yang perkasa. Selepas dua tahun berperang, Balkh akhirnya ditundukkan melalui perkahwinan Alexander dengan puteri tempatan bernama Roxanna.

Apabila Alexander meninggal dunia, sebahagian tenteranya terus mendiami Asia Tengah. Mereka mengasaskan kerajaan Greco-Bactrian dan menjadikan Balkh sebagai ibu kota empayar baru itu.

Walaupun kekuasaan Empayar Rom Barat berakhir kerana gelombang migrasi orang gasar pada abad ke-4 dan ke-5 Masihi, Empayar Rom Timur masih lagi bertahan sepanjang Zaman Pertengahan sehingga tahun 1453. Ibu kota bagi Empayar Rom Timur adalah Constantinople.

Ibu kota itu juga pernah dikenali sebagai Byzantium. Setelah Empayar Uthmaniyyah berjaya menakluk Constantinople pada tahun 1453, namanya ditukarkan pula kepada Istanbul.

Kekayaan dan kemegahan ibu kota ini sering disebut-sebut dalam sejarah. Banyak barang dagangan mewah dari China dan India dijual di pasaran kota ini. Kota ini adalah pengakhiran kepada Laluan Sutera.

Tebing Sungai Tigris dan Euphrates telah didiami sejak awal sejarah manusia lagi. Ctesiphon adalah salah satu daripada beberapa ibu kota besar yang wujud di tebing sungai-sungai itu selain Nineveh, Samarra dan Baghdad.

Ctesiphon yang terletak di tebing timur Sungai Tigris, kira-kira 35 km dari tenggara Baghdad itu telah menjadi ibu kota Empayar Parsi dan Empayar Sasan selama lebih dari 800 tahun.

Wujudnya Laluan Sutera telah menyebabkan banyak penyebaran agama-agama besar di dunia. Ketika puncak kegemilangannya, Ctesiphon adalah kota majmuk yang didiami oleh penganut Zoroastrian, Yahudi, Kristian Nestorian dan Maniisma.

Apabila agama Islam mula tersebar di sepanjang Laluan Sutera pada abad ke-7 Masihi, kaum Muslimin berjaya menawan kota Ctesiphon dan para bangsawan Sasan telah melarikan diri meninggalkan kota itu. Ketika itulah kaum Muslimin berjaya menamatkan penguasaan Parsi ke atas Mesopotamia.

Kota Taxila yang bermaksud "Kota Batu Berukir" ini terletak di Utara Pakistan dan merupakan penyambung benua India kepada Laluan Sutera. Pelbagai barang dagangan seperti kayu cendana, rempah-ratus dan perak melalui bandar ini.

Selain kepentingan komersialnya, Taxila juga adalah pusat pembelajaran yang terkenal. Universiti purba telah dibina di sini sejak tahun 500 SM lagi dan dianggap sebagai salah satu universiti terawal wujud dalam sejarah. Banyak empayar-empayar besar lain cuba untuk menakluk kota Taxila kerana kepentingannya yang pelbagai.

Apabila Maharaja Ashoka dari Dinasti Mauran memeluk agama Buddha, banyak biara-biara dan stupa (bangunan batu berbentuk locong) telah dibina di sini. Kota ini telah menarik ramai penganut Buddha dari seluruh Asia. Kini, salah satu sisa tinggalan Stupa Dharmajika yang besar masih lagi boleh dilihat.

Damsyik atau Damascus adalah sebuah kota yang kaya dengan sejarah sejak ia dihuni manusia 11,000 tahun yang lalu. Kota Damsyik ini terletak di persimpangan penting dua laluan perdagangan iaitu Laluan Utara-Selatan dari Istanbul ke Mesir dan Laluan Timur-Selatan yang menghubungkan Lubnan dengan Laluan Sutera.

Sutera dari China akan melalui Damsyik sebelum tiba di pasaran Barat. Damsyik begitu sinonim dengan perdagangan sutera sehingga perkataan "Damask" dimasukkan ke dalam bahasa Inggeris yang membawa maksud sutera berat atau kain linen.

Bukan sahaja sutera, Damsyik juga terkenal dengan pelbagai dagangan lain seperti pinggan mangkuk kayu, barangan gangsa, badam dan banyak lagi. Damsyik juga terlibat dalam tanaman pokok Indigo secara besar-besaran. Bunga Indigo digunakan sebagai pewarna ungu untuk pakaian dan ia dianggap sebagai satu kemewahan.

Sebenarnya, Tanah Melayu juga merupakan sebahagian daripada Laluan Sutera melalui laluan maritim. Laluan Sutera maritim yang paling popular di Tanah Melayu adalah Melaka, Kedah dan Langkasuka (Langkawi).


5 Stereotaip Terhadap Lelaki "Sado" Atau Ahli Bina Badan

Mengaku atau tidak, mendapatkan otot dada yang tebal, biceps yang menonjol dan 6-pack adalah idaman kebanyakan lelaki. Ia merupakan salah satu ciri pada lelaki yang membuatkan mereka kelihatan lebih macho.

Namun, tak ramai yang sanggup melakukan apa yang perlu bagi mendapatkan tubuh badan sebegini kerana ia memerlukan kesungguhan dan disiplian yang tinggi.

Dan disebabkan sukan ini adalah antara sukan yang paling rumit, ramai orang mempunyai salah faham dan stereotaip terhadap ahli bina badan dan mereka yang berotot.

iluminasi.com kongsikan 5 salah faham dan stereotaip terhadap ahli bina badan dan lelaki berotot.

Ini adalah salah faham yang paling popular dalam dunia bina badan.

Memang tak dapat dinafikan bahawa steroid yang digunakan memainkan peranan dalam membantu pembinaan otot dan digunakan secara meluas di tahap yang lebih kompetetif.

Namun, tak semestinya mereka yang mempunyai otot dan tubuh yang besar menggunakan steroid. Tubuh dan otot yang besar tidak bermakna seseorang itu mengambil steroid anabolik.

Malah, ada di kalangan mereka yang mengambil steroid tetapi tidak mempunyai apa-apa hasil. Pertumbuhan otot seseorang adalah berbeza-beza disebabkan oleh beberapa faktor terutamanya genetik.

Faktor tempoh masa juga memainkan peranan yang penting di mana seseorang yang berlatih untuk tempoh 5 hingga 10 tahun mungkin boleh mencapai tahap badan yang mengagumkan tanpa bantuan dadah ini.

Jika seseorang itu menggunakan steroid dan mendapatkan tubuh badan yang diidamkan dalam masa 3 tahun, tubuh badan yang sama tetap boleh diperolehi tetapi ia mengambil masa yang lebih lama.

Ini pula bergantung kepada cara senaman dan pemakanan yang betul.

Otot dibina daripada senaman yang betul secara berterusan dan pemakanan yang sempurna terdiri daripada karbohidrat, protein, lemak dan serat.

Dan secara mudahnya, peranan steroid adalah mempercepatkan sintesis protein dan kadar pemulihan yang lebih cepat supaya anda boleh berlatih dengan lebih kerap.

Namun, jika latihan dan senaman yang dilakukan tidak betul, maka steroid tidak akan memberikan apa-apa kesan malah akan merosakkan organ dalaman.

Perkara ini banyak berlaku kepada "budak baru" yang ingin membina otot dengan cepat dan terpengaruh dengan "orang lama", tetapi langsung tidak tahu apa-apa tentang bina badan.

Jika anda benar-benar rajin dan berdisiplin ditambah dengan pengetahuan dalam senaman serta pemakanan yang betul, anda boleh dapatkan badan berotot tanpa bantuan steroid.

Tetapi perlu diketahui bahawa di peringkat yang tinggi, hampir 100% daripada mereka yang bertanding mengambil atau pernah mengambil steroid, kerana jika tidak, anda tidak akan mempunyai peluang untuk menang.

Jika anda seorang ahli bina badan atau seorang yang kerap melakukan aktiviti angkat berat di gym, pasti anda pernah mengalami situasi di mana orang bertanyakan berapa banyak ayam dan telur rebus yang dimakan setiap hari.

Ayam dan telur adalah antara sumber protein yang paling baik di mana ia sangat diperlukan untuk pembinaan otot. Namun, kedua-dua makanan ini tak semestinya dimasak secara rebus.

Anda boleh memasak dengan apa cara sekalipun namun pilihan yang lebih baik sudah tentulah yang tidak menggunakan jumlah minyak yang banyak terutamanya deep fried.

Juga, beberapa lagi sumber protein yang biasanya diambil adalah daging dan ikan.

Ayam dan ikan lebih dipilih kerana ia lebih "lean" atau kurang lemak dan biasanya dimakan ketika menghampiri pertandingan, sebaliknya daging dipilih ketika off-season atau bulking kerana mempunyai lemak yang lebih tinggi serta nutrient penting yang lain.

Salah faham bahawa ahli bina badan makan ayam dan telur rebus setiap masa mungkin timbul daripada mereka yang melihat di majalah atau mana-mana media.

Ada yang menggunakan kaedah ini namun ia sangat tidak menyenangkan dan biasanya digunakan di penghujung di mana pertandingan sudah semakin hampir, bukanlah setiap masa.

Satu akhbar di Malaysia pernah menerbitkan satu senarai semakan "gay" atau "homoseksual" dan dalam senarai tersebut, seseorang yang pergi atau bersenam di gym adalah petanda bahawa mereka tergolong dalam golongan ini.

Ini antara salah faham yang paling tidak masuk akal yang membuatkan anda tertanya-tanya adakah persepsi kita begitu dahsyat terhadap mereka yang bersenam di gym.

Memang tak dapat dinafikan bahawa terdapat sesetengah di antara mereka terutamanya lelaki di gym mempunyai orientasi seksual sebegini, namun jika dilihatkan secara keseluruhan, peratusannya tersangatlah sikit dibandingkan dengan lelaki "lurus" atau berorientasikan heteroseksual.

Adalah menjadi lumrah manusia sukakan perkara yang cantik dan mendapatkan tubuh badan yang cantik juga termasuk dalam kategori ini.

Tak kiralah sama ada anda lurus atau tidak, kebanyakan daripada kita pasti menginginkan tubuh badan yang cantik.

Jika tidak berotot sekalipun, mempunyai lemak badan yang ideal sudah mencukupi.

Orientasi seksual tidak mempunyai kaitan dengan minat seseorang untuk ke gym atau tidak, ia berlaku kepada semua lapisan sama ada anda gemuk, kurus atau berotot.

Dan jika seseorang itu tidak dilabelkan sebagai gay kerana pergi ke gym dan berotot, antara label lain yang sering kali dikenakan adalah "playboy" atau kaki perempuan.

Salah faham ini mungkin berlaku kerana hakikatnya, ramai di antara lelaki yang ingin mendapatkan biceps yang mantap dan 6-pack kerana ingin menarik perhatian wanita.

Ia menjadi terlalu mainstream sehinggakan mereka yang "sado" dilihatkan sebagai lelaki yang tidak boleh percaya dari segi perhubungan.

Malah, jika dilihat dari segi peratusan, lebih ramai lelaki buaya darat atau playboy dari kalangan mereka yang tidak berotot dan juga kurus kering.

Ramai di antara lelaki berotot yang bersenam secara berterusan hanya atas dasar minat dan juga kepuasan diri, seperti mana wanita membeli-belah.

Jadi jika anda seorang wanita dan sukakan lelaki berotot, jangan terburu-buru melabelkan mereka sebagai playboy tetapi mengenali peribadi terlebih dahulu.

Jawapannya adalah tidak. Ini mungkin antara perkara yang dikatakan oleh lelaki yang tidak berotot untuk membuatkan teman wanita mereka berminat dengan lelaki berotot.

Ahli bina badan dan mereka yang gemar membina otot mempunyai mempunyai saiz zakar yang sama seperti lelaki lain di mana ada yang besar, kecil dan sederhana.

Tiada kajian yang mengatakan bahawa penggunaan steroid menyebabkan pengecutan zakar.

Penggunaan steroid yang digunakan untuk pertumbuhan otot boleh menyebabkan pengecutan buah zakar dan bukannya zakar itu sendiri.

Ini kerana apabila steroid (testosteron) diambil dari sumber luar, maka buah zakar yang bertanggungjawab ke atas penghasilan hormon ini akan berhenti melakukan kerjanya.

Namun, ini hanya sementara sahaja sementara steroid sedang diambil dan saiz zakar serta penghasilan testosteron akan kembali normal selepas beberapa bulan seseorang berhenti mengambil steroid.

Ini mungkin menjadi salah faham di mana khabar angin tentang ahli bina badan mempunyai "burung" yang kecil bermula.

Dan juga, mungkin disebabkan oleh badan dan otot yang terlalu besar membuatkan zakar ahli bina badan kelihatan lebih kecil kerana dilihat dari perspektif berbeza.


6 Misteri dan Kejadian Pelik Berkaitan Tragedi Chernobyl

Pada 26 April 1986, salah satu daripada bencana terburuk dunia telah berlaku di bandar Pripyat, Ukraine. Masalah pada reka bentuk di Loji Kuasa Nuklear Chernobyl telah mengakibatkan berlakunya letupan dan menyebabkan tersebarnya radiasi di seluruh kawasan berhampiran. Hanya Tragedi Chernobyl dan Fukushima yang dinilai pada skala tertinggi iaitu tahap 7 dalam Skala Peristiwa Nuklear Antarabangsa.

Seluruh bandar Pripyat telah dikosongkan. Seramai 31 orang mati serta-merta manakala 500,000 lagi dikhuatiri terjejas. Sejuta orang diperlukan untuk membersihkan Chernobyl. Kini, ia menjadi tempat tarikan pelancong yang gemar mengambil gambar bandar tinggal yang menyeramkan itu.

Sebagai tambahan, pelbagai kisah pelik dan misteri menyelubungi Chernobyl selepas tragedi malang itu. Berikut adalah beberapa kisah mengenai tempat dan mangsa bencana terburuk dalam sejarah ini.

Taman tema Pripyat telah dijadualkan akan dibuka pada 1 Mei 1986 tetapi bencana Chernobyl berlaku lima hari sebelum itu. Walaupun ia tidak dibuka secara rasmi pada tarikh yang ditetapkan, beberapa permainan seperti Ferris Wheel dikatakan telah beroperasi lebih awal iaitu pada 27 April, sehari selepas bencana.

Ia dibuka lebih awal bagi menghiburkan penduduk Pripyat yang masih trauma dengan kejadian itu. Kini, walaupun tahap radiasi yang tinggi masih lagi wujud di sebahagian kawasan taman tema itu tetapi ia menjadi lokasi popular bagi jurugambar yang pergi ke sana. Taman tema ini juga menjadi latar belakang permainan video Call of Duty 4 : Modern Warfare.

Salah seorang penghibur dari St Petersburg bernama Yuri telah berkongsikan pengalaman yang tidak boleh dilupakannya. Dia adalah sebahagian daripada pemuzik dan penari tajaan kerajaan. Beberapa jam selepas bencana Chernobyl, mereka telah dipanggil untuk pergi ke Pripyat bagi menghiburkan penduduk di sana.

Tanpa mengetahui kesan sebenar bencana yang berlaku, mereka menjalankan tugas seperti yang diarahkan. Yuri melihat ramai penduduk sakit dan mati dikuarantin tetapi tidak dibenarkan meninggalkan zon itu.

Malah, kumpulan penghibur juga terjejas akibat bencana itu. Pada penghujung tempoh mereka di sana, Yuri menceritakan bagaimana penari balet cuba menari dengan baik walaupun rambutnya mula gugur di pentas dan darah keluar dari hidung dan telinganya.

Pada malam itu juga, Yuri tekad melarikan diri dari Pripyat. Dia mencuri sebuah kereta dan memandu tanpa henti ke arah barat laut. Ketika melarikan diri, penglihatannya sudah semakin teruk. Apabila dia meninggalkan USSR, dia menjadi buta sepenuhnya. Yuri adalah satu-satunya ahli kumpulannya yang masih hidup selepas membuat persembahan di sana.

Ketika itu, doktor profesional juga terjangkit dengan masalah "radiophobia" atau ketakutan radiasi. Agensi Tenaga Atom Antarangbangsa melaporkan bahawa terdapat antara 100,000 hingga 200,000 kes di mana ibu-ibu di Eropah Barat menggugurkan kandungan mereka atas nasihat tidak tepat dari doktor.

Banyak doktor percaya bahawa bencana Chernobyl boleh menyebabkan masalah kepada kesihatan bayi mereka dalam kandungan. 21 tahun selepas kejadian itu, Pertubuhan Kesihatan Dunia memutuskan bahawa dos sinaran pencemaran radioaktif di Chernobyl tidak cukup tinggi untuk menyebabkan kesan sampingan pada kehamilan di negara-negara berhampian.

Banyak laporan mengenai binatang cacat dan pelik dilihat di kawasan berhampiran Chernobyl menunjukkan bahawa radiasi mempunyai kesan yang teruk terhadap populasi haiwan. Ada antara haiwan pelik ini dipamerkan di Muzium Nasional Chernobyl di Ukraine.

Walau bagaimanapun, ada juga haiwan yang kelihatan baik dan tidak mengalami mutasi yang ketara walaupun paras radiasi mereka tinggi. Antara haiwan paling teruk terjejas adalah haiwan kecil seperti burung, tikus dan serangga. Kecacatan seperti tumor, katarak dan otak mengecil adalah kesan paling banyak dilihat.

Menurut satu laporan pada 2016, sesetengah spesies haiwan di sana semakin membiak di Zon Larangan malah semakin baik ketika manusia berada di sana. Namun, saintis masih mengkaji kesan jangka panjang pada haiwan yang tinggal di situ.

Seperti kebanyakan tempat lain di mana ramai manusia kehilangan nyawa, Pripyat juga diselubungi banyak kisah hantu. Seorang ahli fizik nuklear dari New York, Andrei Kharsukov, mendakwa pernah mengalaminya ketika melawat kawasan itu pada 1997.

Ketika Kharsukov pergi ke stesen janakuasa reaktor No. 4 di mana berlakunya letupan, Apabila dia memasuki bilik kawalan reaktor itu, Kharsukov terdengar seseorang menjerit meminta tolong dari dalam. Kharsukov kemudian berlari untuk memberitahu ahli kumpulannya yang lain.

Pemandu arah yang ada bersama mereka memberitahu bahawa, Kharsukov adalah orang pertama yang membuka pintu bilik kawalan itu setelah tiga tahun. Banyak lagi kisah seram menyelubungi tapak bencana itu.

Pada awal April 1986 iaitu beberapa minggu sebelum tragedi Chernobyl, beberapa orang pekerja Loji Kuasa Nuklear Chernobyl telah melaporkan telihat makhluk menyerupai burung besar. Makhluk itu dikatakan mempunyai lebar sayar sepanjang 20 kaki dan bermata merah.

Mereka menggelarkan makhluk misteri itu sebagai "Burung Hitam Chernobyl". Laporan mengenai penampakan makhluk ini berterusan sehinggalah berlakunya letupan di stesen janakuasa reaktor No. 4 pada jam 1.23pagi 26 April, 1986. Selepas itu tiada lagi laporan mengenainya.

Ramai orang menyamakan kisah Burung Hitam Chernobyl ini dengan makhluk Mothman di Amerika. Kedua-dua makhluk yang mempunyai ciri yang hampir sama ini kelihatan sebelum berlakunya bencana.

Mothman dilaporkan dilihat oleh beberapa orang penduduk sebelum berlakunya kejadian runtuhan Jambatan Perak di Point Pleasant, Westt Virgina. Dalam tragedi itu, 46 orang telah terkorban.


5 Negara Unik Yang Ada Tetapi Tidak Diiktiraf Kewujudannya

Sistem sempadan antarabangsa dan juga politik dunia banyak menyebabkan pergolakan demi pergolakan berlaku, disebabkan oleh perebutan kuasa melibatkan pihak-pihak pemerintah yang cuba menamakan diri mereka sebagai tuan punya sesuatu kawasan atau wilayah, secara rasmi.

Hasil daripada konflik yang tercetus, akhirnya yang bakal menjadi mangsa pastilah di kalangan orang ramai yang terpaksa menanggung sekatan atau kekangan yang dikenakan - atau lebih teruk, terpaksa hidup dalam situasi peperangan.

Kami sudah menulis tentang negara Transdniestria yang wujud namun tidak diiktiraf kewujudannya atas beberapa sebab tertentu. Hari ini, mari kita belajar tentang lima lagi negara yang mempunyai kedudukan serupa - wujud tetapi tidak diiktiraf kewujudannya.

Republik Sahrawi merupakan sebuah negara yang tertubuh selepas pengisytiharan secara sendiri, yang terletak di bahagian barat Gurun Sahara yang kini adalah sebahagian daripada wilayah di bawah negara Maghribi. Pada ketika ini, kerajaan ini dikuasai oleh parti yang dinamakan sebagai Polisario Front, berkuasa di kawasan itu sejak tahun 1976.

Pada awal kemerdekaannya, kerajaan Sahrawi berjaya mendapatkan pengiktirafan lebih 80 buah negara namun bermulanya tahun 90-an, kebanyakan negara yang sebelum itu menyokong - mula menarik balik pengiktirafan mereka, memilih untuk menerima kerajaan Maghribi sebagai tuan punya wilayah itu yang sebenar.

Sehingga kini status tuntutan kerajaan tidak rasmi Republik Sahrawi masih belum selesai, dengan pihak Sahrawi mahu Maghribi mengiktiraf wilayah mereka sementara Maghribi pula menganggap Republik Sahrawi menceroboh dan menduduki wilayah di bawah pemerintahan mereka.

Pasti ramai tidak pernah mendengar kewujudan negara ini. Dikenali dengan nama Republic of South Ossetia atau Yuzhnaya Osetiya, Republik Ossetia merupakan sebuah negara tidak diiktiraf yang menuntut wilayah mereka daripada kerajaan Georgia. Wilayah yang mereka duduki terletak di kawasan pergunungan Banjaran Caucasus, melibatkan kaum Ossetes sebagai majoritinya.

Mempunyai penduduk seramai 53,000 orang, sejarah negara ini bermula sejak era 1980-an apabila gerakan pemberontakan Ossetia Selatan bergabung tenaga dengan gerakan Ossetia Utara-Alania, bagi menuntut kemerdekaan. Banyak disokong oleh kerajaan Russia pada awal pembentukannya, pada tahun 1993 draf perlembagaan negara tidak rasmi itu dibentuk dan perlantikan presiden dibuat pada tahun 1996.

Usaha rundingan damai berjalan perlahan, dengan Georgia terpaksa berhadapan dengan gerakan Ossetia Selatan yang diiktiraf Russia, menyebabkan perang dingin di antara Georgia dengan Ossetia serta Russia berlangsung sehingga ke saat ini.

Tidak diiktiraf di seluruh dunia, satu-satunya negara yang menerima kewujudan negara Republik Cyprus Utara adalah negara Turki. Mempunyai sejarah panjang selepas menjadi wilayah rebutan dua negara iaitu Turki dan Cyprus, kejayaan Cyprus Utara yang dibantu tentera Turki berjaya membebaskan wilayah itu daripada taklukan kerajaan Cyprus.

Namun kesan daripada perang yang berlaku pada tahun 1974 itu memaksa ramai penduduk khasnya mereka yang berketurunan Greek diusir keluar, membolehkan Cyprus Utara mula diduduki etnik berketurunan Turki.

Populasi Cyprus Utara datang daripada orang Cypriot Turki, beragama Islam serta menggunakan bahasa Turki sebagai bahasa rasmi mereka. Berikutan sekatan antarabangsa yang dikenakan ke atas mereka, kebanyakan kegiatan ekonomi Cyprus Utara banyak bergantung dengan sahabat karib mereka, Turki sebagai rakan import dan eksport paling penting.

Mengisytiharkan kemerdekaan negara mereka pada tahun 1999, Republik Abkhazia atau Abkhaziya juga merupakan sebahagian daripada wilayah bergolak yang terletak di dalam negara Georgia. Sama seperti Ossetia Selatan, Abkhazia turut sama mendapat sokongan kuat negara Russia sebagai sekutu utama mereka, menawarkan bantuan ketenteraan dan pertahanan kepada negara tidak rasmi itu.

Dengan populasi hanya sekitar 240,000 orang penduduk, perang di antara kerajaan Georgia dengan puak pemisah Abkhazia berlaku pada tahun 1992 hingga tahun 1993, mengakibatkan Georgia hilang kawalan ke atas wilayah tersebut - walaupun secara rasminya masih terletak di bawah pemerintahan mereka.

Apa yang menyedihkan, Republik tidak rasmi ini dibangunkan dengan pertumpahan darah secara besar-besaran, melibatkan pembersihan etnik orang-orang Georgia yang enggan meninggalkan rumah mereka selepas Abkhazia merampas wilayah itu. Dianggarkan seramai 8 ke 10,000 orang Georgia dibunuh dengan lebih 250,000 lagi dipaksa berpindah.

Sekiranya empat negara tidak rasmi di atas sekurang-kurangnya ada negara lain mengiktiraf kewujudan negara tersebut, lain pula kisahnya bagi kerajaan Republik Somaliland yang menjadi satu-satunya kerajaan serta negara di dunia yang tidak diiktiraf mana-mana pihak.

Sejarah wilayah ini sangat panjang, bermula sejak abad ke 14 dengan penubuhan banyak kerajaan Islam melibatkan komuniti Somali, namun kedatangan penjajah British seterusnya Itali mengubah sistem negara mereka. Pada tahun 1960, British memberikan persetujuan untuk mengiktiraf penubuhan sebuah kerajaan Somali dengan penggabungan bersama wilayah Somali di bawah jajahan Itali.

Pada 1 Julai 1960, kedua-dua koloni itu berjaya digabungkan menjadi Republik Somali sebelum perbezaan pandangan memaksa perlembagaan negara itu dirangka semula kerana dikatakan terlalu mengutamakan permintaan penduduk Somali utara. Ini mengakibatkan pihak tentera yang cenderung kepada kepentingan Somali selatan merampas kuasa pada tahun 1969 - mengambil alih tampuk pemerintahan sehingga ke tahun 1990.

Sehingga kini di Somalia, wujud dua negara berbeza dengan negara yang diiktiraf di seluruh dunia adalah Somalia sementara sebuah lagi negara adalah Somaliland, kerajaan tidak rasmi di utara yang percaya tuntutan kemerdekaan yang dijanjikan British sebelum itu sah untuk mereka menubuhkan negara sendiri.


Bolehkah Kita Tukarkan Lemak Menjadi Otot Melalui Senaman?

Siapa yang tak mahu memiliki tubuh yang menarik dan cantik, kan? Industri kecergasan dan kesihatan adalah industri yang memfokuskan cara untuk membuatkan anda memiliki tubuh badan yang menarik.

Idea "bentuk badan menarik" ini bermakna membuang segala lemak dan "spare tyre" daripada badan anda yang berasal daripada makanan. Ia juga bermakna anda perlu membina otot.

Industri ini berada pada tahap tertinggi sepanjang tahun, dengan perolehan tahunan hampir RM400 bilion menurut IHRSA (International Health, Racquet & Sportsclub Association) dalam laporan 2019 mereka.

Untuk mendapatkan tubuh badan yang fit memerlukan anda kehilangan lemak dan membina otot.

Dan satu frasa yang paling kerap ditemui di internet apabila ia melibatkan cara untuk menjadi "ripped" adalah bagaimana cara untuk menukarkan lemak menjadi otot.

Lemak dan otot adalah dua perkara yang sangat berbeza. Lemak boleh merujuk kepada dua perkara iaitu bahan kimia atau tisu sebenar di dalam badan.

Lemak kimia juga dikenali sebagai lipid dan merupakan sebahagian daripada sel-sel di dalam badan anda.

Otot pula adalah sejenis tisu di dalam tubuh dan adalah tidak mungkin untuk menukarkan lipid kimia menjadi tisu otot secara langsung.

Jika seseorang itu bercakap tentang menukarkan tisu-tisu di mana lemak disimpan (tisu adipos) kepada tisu otot, itu juga adalah mustahil untuk dicapai.

Walaupun mereka kedua-duanya adalah tisu, sel-sel dalam kedua-dua jenis tisu ini adalah berbeza.

Bayangkan anda cuba untuk menukarkan pisang menjadi durian menggunakan logik bahawa kedua-duanya adalah buah-buahan. Tak boleh, kan?

Lebih saintifik, sel-sel otot terdiri daripada myocyte, manakala tisu adipos diperbuat daripada adipocyte.

Kedua-dua sel ini adalah apa yang disebut saintis "berbeza secara sepenuhnya". Pembezaan adalah proses di mana sel "memilih" peranannya dalam tubuh.

Setelah sel membuat "pilihan" ini, ia  tidak boleh kembali ke peringkat di mana ia belum dibezakan. Jadi, bagaimana cara untuk kita menghilangkan lemak dan membina otot?

Ini berlaku melalui dua proses berasingan yang secara serentak di mana kehilangan lemak berlaku apabila kita berada dalam mod kurang kalori dan membina otot apabila kita berada dalam mod lebih kalori.

Walaupun ini kelihatan seperti tak masuk akal, ia boleh dicapai.

Berada dalam mod kurang kalori bermaksud anda memakan kurang kalori daripada kalori yang anda gunakan.

Dalam situasi ini, anda akan memaksa badan anda untuk membakar lemak dalam badan untuk mendapatkan tenaga, dan bukannya dari glukosa.

Badan lebih suka menggunakan karbohidrat seperti glukosa dan fruktosa sebagai sumber utama tenaga. Glukosa memberikan akses tenaga lebih cepat berbanding dengan lemak dan protein.

Sebaliknya, lemak berfungsi sebagai molekul penyimpanan yang lebih baik untuk masa-masa ketika glukosa tidak tersedia.

Di bawah keadaan biasa (tidak bersenam atau diet), tahap glukosa darah akan meningkat selepas makan.

Inilah masanya di mana semua sel mempunyai glukosa yang banyak untuk mendapatkan tenaga mereka dan bahkan mempunyai lebihan, yang mana akan disimpan sebagai glikogen dan lemak.

Selepas sejam atau dua jam, tubuh akan menggunakan semua glukosa yang ada.

Pada peringkat ini, tubuh akan mula memecahkan simpanan glikogennya dan apabila ini berakhir, ia akan mula memecahkan simpanan lemaknya.

Apabila anda melakukan senaman yang agak keras, otot anda memerlukan tenaga lebih berbanding ketika anda sedang berbaring di sofa.

Tenaga ini pada mulanya datang dari glukosa kerana otot memecahkan simpanan glikogen. Apabila sumber ini habis, otot beralih ke penggunaan lemak. Dalam latihan ketahanan seperti maraton, sumber utama tenaga untuk otot datang dari lemak.

Bersama-sama dengan jenis senaman yang betul, diet anda juga memainkan peranan utama dalam menghilangkan lemak.

Ketogenik, tinggi lemak, diet rendah karbohidrat, puasa sekejap dan sekatan kalori adalah diet yang paling popular dan disyorkan untuk penurunan berat badan.

Dietogenik, diet tinggi lemak dan rendah karbohidrat, intermittent fasting dan sekatan kalori adalah diet yang paling popular dan disyorkan untuk penurunan berat badan.

Diet-diet ini menggalakkan anda mengambil lebih sedikit kalori (terutamanya dalam bentuk karbohidrat).

Sudah tentu, sebelum membuat apa-apa perubahan diet utama, adalah penting untuk anda berunding dengan doktor terlebih dahulu.

Pakar kesihatan terlatih akan dapat mencadangkan diet yang sesuai untuk keperluan kesihatan dan kecergasan anda.

Otot seperti bisep, trisep dan abdomen adalah otot rangka. Otot-otot ini, seperti mana-mana tisu lain, apabila ditarik, diregangkan dan digunakan dengan melampau akan tercedera.

Kerosakan otot ini diperbaiki dengan sel-sel khas yang terletak di dalam otot yang dikenali sebagai sel-sel satelit.

Sel-sel ini adalah sel-sel stem otot yang membahagi dan bergabung dengan serat otot yang tercedera. Ini akan meningkatkan saiz otot, satu proses yang dipanggil hipertrofi otot.

Walau bagaimanapun, senaman sahaja tidak akan meningkatkan otot anda dengan banyak. Diet dan bentuk tenaga yang dibekalkan kepada otot adalah sama pentingnya.

Di sini lah di mana pengambilan kalori yang lebih tinggi memainkan peranannya. Ini adalah di mana lebihan kalori mula bermain.

Otot terdiri daripada banyak protein, yang merupakan jentera utama yang membuatkan otot bergerak seperti filamen protein yang disebut actin dan myosin.

Membuat protein ini memerlukan banyak tenaga dan bekalan asid amino yang baik. Mengamalkan pemakanan tinggi protein membantu dalam memperoleh dan mengekalkan peningkatan jisim otot.

Perlu diketahui bahawa saiz otot bergantung kepada genetik dan jantina anda.

Testosteron, yang mana ditemui lebih tinggi dalam badan lelaki berbanding wanita bertanggungjawab dalam membina otot.

Itulah sebabnya banyak atlet dan ahli bina badan mengambil steroid yang mana termasuk dengan testosteron untuk mendapatkan otot yang lebih besar.

Anda tidak boleh menukarkan lemak kepada otot atau sebaliknya, kerana anda tidak boleh menukar satu jenis tisu ke satu yang lain.

Kehilangan berat badan dengan mengurangkan lemak dan membina otot melalui senaman adalah dua proses yang berasingan tetapi sering berlaku serentak.

Senama secara konsisten dan menguruskan diet anda dapat membantu dalam kedua-dua proses ini.

Tambahan pula, anda tidak boleh membina otot sebanyak lemak yang anda hilang. Lebih realistik, anda mungkin kehilangan 2.2 kilogram lemak dan membina 500 gram otot secara serentak.


7 Tanda-Tanda Komputer Anda Sedang Diintip Seseorang

Menggunakan komputer seorang diri tak semestinya bermaksud anda bersendirian. Penggodam tidak pernah berehat dan sentiasa mencari tempat terdedah pada komputer anda untuk mencuri data.

Dengan mengklik pada sepanduk dan laman sesawang yang berbeza, anda boleh membenarkan mereka masuk ke komputer anda tanpa sedar.

Untuk meningkatkan kesedaran para pembaca tentang, iluminasi.com kongsikan 7 tanda-tanda komputer anda sedang diintip seseorang.

Sekiranya beberapa perisian yang tidak diingini berjalan di latar belakang semasa komputer anda aktif, ia menggunakan kuasa pemproses pusat.

Sesetengah program seperti ini mungkin adlaah spyware atau virus. Jangka hayat bateri yang singkat juga boleh menjadi tanda bahawa seseorang melakukan "cryptomining" menggunakan pemproses anda atau ia dijangkiti dengan perisian hasad (malware).

Perkara-perkara ini menyebabkan komputer menjadi panas dan komputer riba kehabisan bateri dengan cepat daripada biasa.

Penggodam sentiasa mencari cara baru untuk mencuri data anda. Mereka boleh meletakkan kod ke dalam aplikasi anda untuk membuatkannya mengumpul semua maklumat yang diperlukan secara automatik.

Ini boleh membuatkan aplikasi berfungsi dengan sangat perlahan, mencetuskan masalah dan terpadam dengan sendiri.

Untuk melindungi diri sendiri, cuba untuk tidak memasukkan data kewangan anda seperti nombor kad kredit atau kod ke dalam mana-mana aplikasi dan sentiasa menghasilkan kata laluan yang rumit.

Jika komputer anda agak baru dan anda meneydari bahawa tiba-tiba ia tidak berfungsi sepantas yang sepatutnya, ini sangat mencurigakan.

Ia boleh menjadi tanda bahawa ia dijangkiti dengan malware seperti worm atau Trojan horse.

Perisian berbahaya seperti ini boleh menjangkiti komputer anda melalui program yang anda muat turun kerana ia sering menyamar sebagai perisian yang sah.

Perisian-perisian ini menggunakan banyak sumber pemproses, yang menjadikan komputer anda lebih perlahan.

Ia bukan satu petanda yang baik jika anda perasan bahawa webcam dan mikrofon adalah terpasang dengan sendirinya.

Ini boleh membimbangkan kerana jika seseorang sedang mengintip anda, mereka bukan sahaja boleh mencuri data anda, tetapi juga boleh mengambil gambar anda dan merakam suara anda.

Cara terbaik adalah untuk menutup kamera anda dengan pita, pasangkan mikrofon anda hanya apabila diperlukan dan ubah kata laluan anda dengan kerap.

Kadang-kala, semasa melayari internet, anda mungkin terklik pada sepanduk iklan yang mencurigakan.

Sepanduk ini boleh menyuntik komputer anda dengan virus pengiklanan yang akan membuat iklan muncul di seluruh skrin anda.

Bukan sahaja ia menjengkelkan untuk dilihat, tetapi ia juga membolehkan penggodam mendapat akses kepada data anda melalui komputer anda.

Satu tanda yang lebih membimbangkan adalah keadaan halaman utama pelayar yang anda gunakan.

Sekiranya anda membukanya dan menyedari bahawa ia berbeza daripada apa biasa, anda perlu memberi perhatian.

Juga, anda mungkin perasan bahawa pelayar anda membuka dan memberi anda laman sesawang yang berbeza dari apa yang anda cuba buka.

Ini bermakna bahawa komputer anda dijangkiti dengan beberapa perisian pengintipan.

Salah satu cara yang paling umum komputer anda boleh dipantau dari jauh adalah melalui malware.

Anda harus selalu memeriksa program yang di-install. Kadang-kala beberapa perisian yang tidak diingini di-install ketika anda cuba untuk meng-install sesuatu dari bundleware.

Jika anda perasan beberapa program yang mencurigakan yang anda tidak pernah install, padamkannya dengan kadar segera.